Ҳозир эса, бошқа гап. Гапки, у ҳам Бухородан.\nЯқинда Ғиждувондан, Ҳалим Ҳамроев, деган имзо билан бир хат келди. Хат эгаси билан боғландик. У ўзини мана бундай таништирди.\n- Мен ҳозир 72 ëшдаман. Иқтисод фанлари номзоди. Олий ўқув юртларида доцент бўлиб ишлаганман. Ҳозир нафақада.\nОзодлик: Қайси институтдан нафақага чиққансиз?\n- Бухоро давлат университетидан.\nОзодлик: Нимадан дарс бергансиз?\n- Маркетинг, менежмент, тадбиркорлик, деди Ҳалим ака Ҳамроев.\nҲалим ака Ҳамроевнинг 7 қоғозли катта хатида Бухоро вилоят Вобкент туман суди кўриб, ҳукми 2010 йил, 18 январда чиққан бир жиноят иши тафсилотлари, аниқроғи ўша суд ишининг таҳлили битилган.\nЖиноят “Микрокредитбанк”нинг Бухоро вилоят бошқармаси ва Ғиждувон туман бўлимида 2008 йилда аниқланган катта миқдордаги камомад билан боғлиқ.\nЖиноятнинг қисқа мазмунини учта жумлага жойласак, бундай бўлади:\nФуқаролар кредит сўраб мурожаат қилган.\nФуқароларга кредит берилмаган.\nФуқароларнинг банкда қолган ҳужжатларига банкнинг айрим етакчи ва мутахассислари кредит расмийлаштириб ўзлаштирган.\nБундан 3 йил олдин ҳукми ўқилган жиноят иши тафсилотларини шу учта жумла билан чегаралаймиз.\nИшнинг тафсилотларига қизиққан муштарий сайтимизда эълон қилинган суд ҳукми ва Ҳалим ака Ҳамроевнинг хатини ўқиб, ўзи хулоса қилар.\nБизни эса, бошқа нарса қизиқтирди. Нима учун ёши 70 дан ошган олим оқсоқол кексайган чоғида хат ёзиб қийналиб юрибди?\nБир қарашда, бу савол жавоби сувнинг бетида: судланиб, жазоланганлардан бири Ҳалим ака Ҳамроевнинг ўғли – Ҳамид Ҳамроев, “Микрокредитбанк”нинг собиқ ходими. Шунинг учун Ҳалим акага аввал мана бу саволни бердик.\nОзодлик: Домла, мана сиз хатингизда бизга қилган мурожаатингизда ўғлингизни ҳимоя қилаяпсизда. Биламизки, типратикан ҳам ўз боласини юмшоғим дейди.\n- Мен кўп ўйладим бу тўғрида. Мана шунча вақт ўтиб кетди ўйлаб, танишиб кўраяпман. Менинг ўғлимнинг қилган иши, у ҳақиқий жиноятни айтаяпманку ҳал қиладиган бирор-бир рол ўйнамаган у. Мана шу ишларни қилишга унда ваколат ҳам бўлмаган, шунинг учун бирорта ҳужжатни имзоламаган ҳам. Айтаяпманку қаердандир кредит масаласини ҳал қила олмайдиган битта иккинчи даражали ҳужжатга у имзо қўйган. Сохта ҳужжатга. Лекин сохта шартнома, сохта фармойиш, сохта ордерларни тузган, имзолаган кишилар ҳам бир ярим йил ўтиб қайтиб тергов қилиниб, уларга паст жазо қўйилган. Ўша пайтда амнистияга тушиб, улар озод ҳам қилиб юборилган. Менинг ўғлим бўлса, айтаяпманку ҳеч қандай бир арзимайдиган битта ҳужжатни тузиб қўйгани учун 3та модда билан жазоланган. Ундан ташқари худди ўшандай ишни қилган яна бошқа шахслар бор. Уларга умуман айб ҳам қўйилмаган, ўша бошқа банк ходимларига. Шунинг учун айтаяпманда, ўша ишни қилганларга умуман айб қўйилмаган, асосий ишни қилганлар ундан пастроқ жазо олиб, амнистияга чиқиб кетганлар, энг катта жазо бунга тўнкалган.\nОзодлик: Ўғлингизнинг ëши нечада?\n- Ҳозир 31да.\n- Уйланган, болалари бор.\nОзодлик: Ҳамиджоннинг ўзи билан ҳам гаплашсак бўладими?\n- Ҳозир йўқ у. Ҳозир киракашлик қилиб биттаси билан юрибди, деди Ҳалим ака Ҳамроев.\nҲалим Ҳамроев хати\nСуҳбатдошимиз - эндиликда оиласини киракашлик билан боқаётган собиқ банк ходимининг отаси Ҳалим ака Ҳамроевнинг Озодликка ёзган хатидан иқтибос:\n“Айблов хулосасида жиноятда иштирок этган 10 та шахсдан 6 таси кўрсатилган, улардан ҳам фақат 3 таси ажратиб олиб тергов қилинган, улардан бири кредит бўлими бошлиғига айб қўйилган бўлсада, суд уни оқлаб юборган. Натижада, жиноятнинг бутун айби икки киши, айниқса энг катта қисми банкда эндигина 4 ой ишлаган, тажрибасиз, ишни ўрганаётган, ўзини ҳимоя қила олмайдиган ёш мутахассис Ҳ. Ҳамроевга юкланган”, дейилган Ҳамроевнинг хатида.\nХатнинг хулосасида келтирилган 2 илтимосдан биридан келиб чиқиб, Ҳалим акага яна бир савол бердик.\nОзодлик: Домла, сиз “Сизларга мурожаат қилишдан мақсад содир этилган жиноят учун жазо муқаррарлиги ва унинг адолатли бўлиши шартлиги принципларини эътироф этган ҳолда сизларнинг ëрдамларинг билан ҳақиқатни тиклаш” деб ëзибсиз. Сизнинг назарингизда ҳақиқат нимадан иборат?\n- Ҳақиқат шундан иборатки, жиноятда иштирок этган 10та шахснинг ҳар бирининг ролини аниқ, равшан, объектив, холисона баҳолаш ва шу ролига мувофиқ айбини аниқлаш. Ана шу ҳақиқат, адолатни биз талаб қиламиз бор-йўғи.\nОзодлик: Мана сиз Озодликка мурожаат қилдингиз. Озодликка мурожаат қилгунча маҳаллий идораларга мурожаат қилганмисиз? Агар қилган бўлсангиз, қайси идораларга қилдингизу улардан қандай жавбо олдингиз?\n- Маҳаллий идоралар эмас, энди биз судларга мурожаат қилдик. Ундан ташқари суд бўлиб ўтгандан кейин яна битта мақола ëзиб Инсон ва қонун газетасига юборган эдим. Улар бу мақолани Бош прокуратурага юборганлар. Прокуратура кўриб, бу ерда ҳеч қандай нималар тасдиқланмади деб хулоса берган.\nОзодлик: Газетага қачон ëзгансиз?\n- 2010 йилларда бўлган.\nОзодлик: Прокуратура “бу ишда ҳеч қандай қонун бузилмаган” деган жавоб берган сизга.\n- Ҳа. Менга эмас уларга берган. Газетага берган. Улар кейин менга шунинг хабарини бердилар. Шу асосий мурожаат қилганларимиз. Бошқа судларга мурожаат қилганмиз.\nОзодлик: Олий судгача етганмисиз?\n- Ҳа. Олий суд назорат тартибида кўриб чиқилсин деб яна шу вилоят судига қайтариб юборган. Олий суднинг ўзи кўриб чиқмаган.\nОзодлик: Жавоб яна боягидай бўлган-а?\n- Яна ўша жавоб. “Айб қилган экан. Айбига иқрор бўлган” тамом. “Нима айб қилган, нимасига иқрор бўлган, қандай рол ўйнаган”, бу нарсаларга эътибор йўқ, деди Ҳалим ака Ҳамроев.\nСуҳбатдошимиз Ҳалим ака Ҳамроев Озодликка ёзган хатида “Микрокредитбак” да содир этилган жиноятни “мантиқий-математик таҳлил қилиб, жиноят иштирокчилирининг айби даражаси” жадвалини келтирган.\nИқтисодиёт фанлари номзоди Ҳамроевнинг таҳлилидан “маълум бўладики, жиноий қилмишларнинг қарийб 90%ини 4 та шахс – 40,4%ини банк бошқарувчиси, 24,3%ини бош ҳисобчи, 16,2%ини кредит бўлими бошлиғи, 8,1%ини хазинабон амалга оширган ва шу жиноятда уларнинг ҳиссаси Ҳ.Ҳамроев ҳиссасидан 4,5 дан 22 баробаргача катта бўлган”, дейилган Ҳамроевнинг хатида.\nУ ўз мактубида давом этади:\n"Энг ажабланарли ҳолат шундан иборатки, уларнинг бирортаси ҳам шу қилмишлари учун реал жазо олмай, мазкур жиноятда иккинчи даражали бир ишни қилиб, минимал – 1,8% даражада иштирок этган Ҳ.Ҳамроевга терговчи энг катта айбларни қўйиб, етказилган зарарни қоплаш учун ундан 4,0 млн. сўм пул ундириб (нима учун шунча сўмлигини ҳам асосламай), тергов даврида қамоққа олиб, икки сутка совуқда ушлаб туриб, қадр-қимматини поймол қилиб, катта миқдорда моддий ва маънавий зиён етказган. Ғиждувон туман суди ҳам бу нарсаларга лозим даражада эътибор бермай, 2010 йил 26 мартда унга ЖК 167-моддаси 3-қисми “а” банди ва 209-моддаси 2-қисми “а” банди билан иш ҳақининг 30%ини давлатга ўтказиш шарти билан 3 йилга аҳлоқ тузатиш ишлари жазоси ва яна ЖК 45-моддасини қўллаб, икки ярим йилга муайян ҳуқуқдан маҳрум этиш қўшимча жазоси тайинлаб, ишдан ҳам бўшатилган. Ҳамид Ҳамроев фақат икки йилдан сўнг 2012 йил январида амнистия этилди”.\nМавзуни ўрганар эканмиз, биз “Микрокредитбанк”нинг Бухоро вилоят бошқармаси билан ҳам, Ғиждувон туман бўлими билан ҳам боғландик. Саволимизни эшитгач, банк ходимлари алоқани узиб қўйиш билан чекланди.\nЖиноятни очган МХХ ва судлаган судлар билан алоқа боғлай олмадик.\nҲалим ака Ҳамроевга сўнгги саволимиз бундай бўлди:\nОзодлик: Энди сизнинг пировард мақсадингиз ўғлингизнинг ишини қайтадан кўриб чиқиб суд ўғлингиз Ҳамид Ҳамроевни айбсиз эканлиги тўғрисида ҳукм чиқариб беришини истаяпсизми?\n- Йўқ, айбсиз эмас. Қилган айбига яраша ҳукм чиқариб беришини. Қилган қилмишига яраша айб қўйиши, шу билан бирга уни эмас барча иштирокчиларнинг айбини аниқлаб, шу жумладан бунинг ҳам айбини аниқлаб ҳақиқатан адолатли ҳукм чиқаришини талаб қиламан, деди иқтисодиёт фанлари номзоди, 72 яшар Ҳалим ака Ҳамроев.\nҚорасувлик бир савдогар йигит 4 феврал куни Озодликка қўнғироқ қилиб, менинг бухороликларга бир мурожаатим бор, эшиттириб қўйсангизлар, деб илтимос қилди.\n- Мен айтмоқчи бўлганим Бухоро аҳлига, бу барибир Бухоро бозорига чиқади. Бухоро бозорида Бекотонни деган этикеткали битта жой, бир қоп, Ҳамиддаф деган этикеткали детский жемпер ва детский комплект, учта нимани Бухоро аҳли олмасин. Ўша таможняда ўғирлаб қўйганларнинг сотган нарсаси демоқчи бўлаяпман, деди қорасувликсавдогар йигит.\nАзиз тингловчи, тушунмаган бўлсангиз керак. Келинг, ўзини Мухторжон, деб таништирган қирғизистонлик савдогар йигитнинг айтганларини бир бошдан эшитайлик.\nАйтишича, у Эрондан товар импорт қилади ва Қорасув бозорида сотади.\nДекабр ойида Эрондан темир йўл вагонига юкланган юки Сўх инциденти туфайли Қирғизистон чегараси ёпилиб қолиб, йўлда қолиб кетган.\n- Эрондан декабрнинг 26ларида йўлга чиққан. Печатда 26.12.2012 турибди. Машхадская таможня от 26.12.2012 деяпти. 2 феврал куни қабул қилдик.\nОзодлик: Демак, юк 2 феврал куни етиб келди.\n- Ҳа, 2 феврал куни юк етиб келди.\nОзодлик: Нима бўлди? Нима учун телефон қилаяпсиз?\n- Сабаби, у қўшимча коммерческий акт билан бирга келди. Коммерческий актни ўқисангиз, у ерда рус тилида ëзилган: “Бухоро станцияси. 17 январ 2013 йил. У ерда энди рус тилида ëзилган. “При осмотре виевлено недостача трех мест одежди” деб ëзилган. У ерда ëзилган, начало осмотра 10.30, 12.30, конец осмотра 16.30 деб. Бу тўрт соатнинг ичида вагонни қандай тушириб қайтиб юклай олади? Вагонни тушириш учун икки кун вақт кетади. Юклагани икки кун вақт кетади. Улар тўрт соатнинг ичида место етмаганини дарров топшириб қўйибди.\nОзодлик: Йўқ бўлса йўқдирда. Печатлари билан бўлибди, мана акт тузибди. Балки юкланмагандирда.\n- Биз “Рахими” деган торговая фирма билан 20 йилдан бери ишлаймиз. 20 йилдан бери синовдан ўтиб бўлган фирма. Унчалик учта нарсага пасткашлик қиладиган фирма эмас. Ўзбекистон республикаси номидан печат босган Бухоро таможняси божхонаси ходими у ерда учта нарсани ўғирлаб қўяяпти, деди қорасувлик савдогар.\nМана шундай жиддий айблов билдирди қирғизистонлик савдогар.\nУнинг мурожаати билан дарҳол шуғулланишга вақт бўлмади ва бир-икки кун ўтгач, савдогар билан боғланиб, яна бир неча савол бердик.\nОзодлик: Ўша актда нима деб ëзилган?\n- Актда “мана бу текширилди, олувчи бу, жўнатувчи бу” деб туриб бу ерда русча ëзилган. “При таможенном досмотре обнаружено недостача трех мест одежди” деб ëзилган. Начало досмотра 10.30, конец досмотра 16.30 ëзилган. Олти соатнинг ичида нормалний одам уни тушира олиши мумкин. Икки кунда, 16 соатда юкланадиган нарсаю бу. Қандай булар олти соатнинг ичида ҳам тушириб, ҳам юклаб қўйишган?\nОзодлик: Тушириб ва юклаб қўйгани тўғрисида ҳам ëзилганми у ерда?\n- Ҳа. Начало досмотра 10.30 ëзилган. Печат билан ҳамма ëғи.\nОзодлик: Досмотр дегани тушириб қайта юклаш дегани эканлигини қаердан биласиз?\n- Унда улар қаердан билди учта место камлигини? Бутун вагонни тушириб, бутун вагонни қайта юкласа, ундан кейин биладику учта жой камлигини. Улар қаердан билди? Қараб қўйиш билан учта камлигини улар қаердан билади?\nОзодлик: Энди тушунгандай бўлаяпман. Вагонда нечта юк бор эканлигини билиш учун юкни албатта ерга тушириш керакми? Шундоқ санашнинг иложи йўқми?\n- У ерда сопроводителний документда ëзилган 271та место деб. 271та қопда. Санаш учун, унинг ичида ҳамма ëқ тахланганку. Учта камлигини қандай санай олади улар? Шу учта ўғирлаганини қонуний қилиб қўйибшибдида.\nОзодлик: 271та юкнинг 271та эканлигини юкларни ерга туширмасдан санаб бўлмайдими?\n- Улар ҳар хил ҳажмдаги қоплар. Уилар коробка бўлса экан энини бўйини санаб кўпайтириб қўйса бирпасда чиқадиган. Улар ҳажми, вазни, ҳар хил қоплар. 35 килолиги бор, 80 килолиги бор. Унинг ҳаммасини тушириб ҳаммасини юклаганда санашнинг иложи бор.\nОзодлик: Акт сизнинг номингизга келдими?\n- Йўқ. Жўнатувчи фирманинг номидан кутиб олувчи фирманинг номига.\nОзодлик: Ўша йўқолган учта юк айнан сизга тегишли эканлигини кутиб олувчи фирма билдими?\n- Вагонни очгандан кейин кўрдикки, у ерда кўпчиликнинг юкию, анча ер бўш турибди. Санаб туширишни бошладик. Қарасак, бир қоп детский комплектни олишибди, бир қоп Томми деган жемперни олишибди, бир қоп детский жемперларни олишибди, деди қорасувлик савдогар.\nДемак, у бухоролик божхоначиларни айбламоқда.\nБиз Бухоро-2 божхона пости билан боғландик ва постнинг ўзини таништирмаган ходимидан муҳим бир гапни эшитдик.\n- У масала бўйича темир йўл жавбо беради агар вагон бўлса.\nОзодлик: Божхонанинг алоқаси йўқми бунга?\n- Бизлар у товар вагонни қоровуллаб юрмаймизку йўлда. Келган пайти ўзимизга келганини туширамиз.\nОзодлик: Темир йўл нима учун вагонни очиши мумкин?\n- Вагонни ким очган?\nОзодлик: Вагонни Бухоро станцияси сотрудниги деди. Мен тушуниб олибманки,\n- Акти бормикан акти?\nОзодлик: Акти бор экан. 17 январ кунги акт.\n- Ўша актга ëзилган бўлмаса нимага очилган, нимага олиб қолинган сабаблари ҳаммаси кўрсатилган бўлади. Актни ўқиб чиқсинлар, деди божхона ходими.\nБожхона ходимидан бу гапни эшитгач, савдогар билан яна боғландик ва ундан актда вагоннинг очилиши сабаби қандай изоҳланганини сўрадик.\n- Сабаби йўқ бу ерда. Русча тушунаманку. Просто акт таможенного досмотра, деди қорасувлик савдогар.\nБухоро станцияси билан боғланиш йўлида қилган уринишларимиздан самара чиқмади.\nЖамият ва қонун эшиттириши савдогар йигитнинг арзию божхоначининг гапини дастак қилиб олиб Бухоро темир йўл станциясини айбламоқчи эмас.\nБироқ, 15 йилдан бери Эрондан Ўзбекистон орқали юк ташиб, товарини биринчи марта йўқотиб қўйган савдогарнинг бухороликларга ғарази борлигига ҳам ишониш қийин: унга “нима зарил”?\nМазкур воқеа юзасидан Бухоро станциясининг айтадиган изоҳи бўлса, Жамият ва қонун эшитишга ва тингловчига эшиттиришга доим тайёр.


Яна бир ўсмир жиноятга қўл урди....\n05.12.2018 16:52 0 384\nАввал воқеликка назар солсак.\nШу йилнинг ноябрь ойи ўрталарида 2003 йилда туғилган Д.Т. ўғриликка қўл урди. У Самарқанд шаҳрининг Мирзо Улуғбек кўчасида жойлашган «Орион» супермаркети биноси рўпарасида турган «Nexia»дан баҳоси 700 000 сўмлик «Samsung Galaxy S2» русумли уяли алоқа телефонини, икки ярим миллон сўм нақд пул, 100 000 сўмлик эркаклар браслети, жабрланувчининг ҳайдовчилик гувоҳномаси, огоҳлик талони... хуллас, жами 3 100 000 сўмлик мол-мулкларни қўлга киритиб, воқеа жойидан қочган. Ўғригина болага автомашинанинг ўнг олд эшиги ойнаси очиқ қолдирилгани қўл келган экан. Олиб борилган тегишли ҳаракатлар натижасига кўра, ўғриликни содир этган шахс Ургут туманидаги 26-мактабнинг 9-синф ўқувчиси бўлиб чиқди.\nМактаб директори билан боғланганимизда ўқувчи ўша куни дарсларга қатнашмагани, ота-онаси Ёшлар иттифоқи вакили билан Самарқанд шаҳрида ўтказиладиган спорт мусобақасида қатнашиш учун жавоб сўраб кетганлигини айтди. Шунингдек, бу воқеликда мактаб раҳбариятининг ҳам айби борлиги, ота-онасига ишониб, ўқувчисини назорат қила олмаганлигини тан олди.\nАйни пайтда Ўзбекистон Республикаси Жиноят кодексининг тегишли моддалари билан қўзғатилган жиноят иши бўйича тергов ҳаракатлари якунланган.\nЖиноят иши энди суд тартибида кўриб чиқилади.\nЮқоридаги воқеа шу ва шу каби ҳолатлар ҳақида берилаётган кўплаб хабарлардан биттаси. Жиноятнинг катта-кичиги йўқ, бироқ жиноятчининг катта-кичиги бўлмоғи табиий. Статистика эса вояга етмаган орасида турли жиноятга қўл ураётганлар ҳолатлари кам эмаслигини кўрсатмоқда. Маълумотларга қараганда, йил бошидан буён 40 мингга яқин шахс турли жиноятларга қўл урди. Шундан 34,3 фоизи вояга етмаганлар ва ёшлар экани кўнгилда оғриқ уйғотади. Бу кўрсаткични вилоятлар мисолида кўрадиган бўлсак, Фарғонада 34,5 фоиз, Сирдарёда 34,1 фоиз, Қашқадарёда 32,3 фоиз, Тошкент вилоятида 36,4 фоиз, Сурхондарёда 34 фоиз ва Тошкент шаҳрида 39,4 фоизни ташкил этмоқда. Бу ҳол ўз-ўзидан вояга етмаганлар билан ишлашда самара кўнгилдагидек эмаслиги ойдинлаштиради. Нега?\nўғрилик ўсмирлар Ургут Самарқанд вилояти


Касаллик орттириладиган шифохона\n03 март 2021, Тошкент вақти: 14:37\nТурсун Бек Ўзбекистон Республикаси Меҳнат ва аҳолини ижтимоий муҳофаза қилиш вазирлигига қарашли Сирдарё вилоятидаги ногиронлар уйи йилдан йилга харобага айланиб бормоқда.\nАсаб касалликларини даволашга ихтисослашган бу маскан 1974 йилда қурилган. Ўтган 29 йил давомида бино пойдевори анча чўкиб, деворларига тинимсиз зах ўтмоқда. Бунинг таъсирида ногиронлар уйида даволанаётганлар қўшимча касалликлар орттираётир.\nМаълумотларга қараганда, айни вақтда ногиронлар уйида 174 аёл ва 22 бола даволанмоқда. Гарчи бинонинг иситиш тизими яхши ишласада, зах кўтарилиши оқибатида унинг самараси кам бўлмоқда. Беморлар ётадиган тўшаклар нам тортиб қоляпти. Уларни ҳар куни қуритишнинг эса иложи йўқ.\nНогиронлар уйи бош шифокори Акмал Шомуродовнинг айтишича, ботқоқ ерда жойлашгани сабабли бино мунтазам таъмирга муҳтож. 2001-2002 йилларда иншоот бир неча ўн миллион сўмлик таъмирдан чиқарилган. Бироқ зах кўтарилиши оқибатида бу самара бермаяпти. Шунга қарамай, ҳар йили бу ишлар учун миллионлаб сўм ажратилмоқда. Жорий йилда ҳам таъмирлаш учун 6 миллион сўм ажратилган.\nНогиронлар уйи хўжалик ишлари мудири Камол Шеровнинг фикрича, бинони таъмирлаш учун ҳар йили миллионлаб сўм ажратгандан кўра бирорта бошқа бино топиб, кўчиб ўтиш арзонроқ тушади. Лекин бу ҳақда ҳеч ким ўйлаб кўраётгани йўқ. Ажратилаётган маблағ эса қурилишга ихтисослашган турли фирмалар орқали талон-тарож қилинмоқда.


Ӯзбекистон, 15 Октябрь 2018\nОАВ: Россия Эронга Америка санкцияларига қарши ёрдам беради\nРоссия Эрон нефть экспортини фалажлаб қўйувчи ва мамлакат иқтисодиётига жиддий зарар етказувчи Американинг янги санкцияларини четлаб ўтишда Эронга ёрдам бермоқчи. Бу ҳақда “Россия ТИВдаги махфий ҳужжатга таянган” ҳолда Исроилнинг mako.co.il агентлиги маълум қилди.\nҚирғизистонлик меҳнат мигрантлари ўзларининг касаба уюшмасини тузмоқчи\nРоссия ва Қозоғистонда ишловчи Ўш, Баткен ва Жалолобод вилоятларидан келган меҳнат мигрантлари ўзларининг касаба уюшмаларини ташкил қилишлари мумкин.\nТрамп: Путиннинг заҳарлаш ва қотилликларга “эҳтимол алоқаси бор”\nАҚШ Президенти Дональд Трампнинг фикрича, заҳарлаш ва қотилликларга Владимир Путиннинг алоқаси бўлиши “эҳтимоли бор”. Бу ҳақда Трамп CBS телеканалига берган интервьюсида баёнот берди.\nТуркманистон Соғлиқни сақлаш вазирлиги дори сифатида чой ичишни тавсия қилди\nТуркманистон соғлиқни сақлаш ва тиббиёт саноати вазирлиги мамлакат фуқароларига мурожаат қилиб, президент Гурбангули Бердимуҳамедовнинг «Туркманистон доривор ўсимликлари» китобида қайд қилинганидек, чой истеъмол қилишни тавсия қилди.\nҚозоғистонда “йирингли менингит” билан оғриган ҳарбий вафот этди\nОқтау шаҳрида йирингли менингоэнцефалит билан касалланишда гумонланиб касалхонага ётқизилган ҳарбий хизматчи аскар якшанба куни вафот этди, деб хабар беради маҳаллий янгиликлар агентлиги.\nҚаршида 90 одамнинг овқатдан заҳарланишига сабаб бўлгани айтилаётган шахс прокурорга пора бераётганида ушланди\nҚаршида 90 нафар одамнинг 27 сентябрь кунги тўйда овқатдан заҳарланишига сабаб бўлган шахс прокуратура ходимига пора бераётганида қўлга олинди.\nДушанбе марказида Божхона хизмати матбуот котибига ҳужум амалга оширилди\n14 октябрга кечаси Душанбенинг қоқ марказида номаълум кимсалар томонидан Тожикистон Божхона хизматининг 51 ёшли матбуот котиби Фаҳриддин Собировга ҳужум уюштирилди. Жабурланувчи зудлик билан касалхонага ётқизишган. Шифокорлар унинг ҳолатини ўта оғир деб баҳоламоқда.\nТошкент Отчопарининг бугунги кўриниши: тартибсизлик ва тирбандлик (тўплам)\nПутин Марказий Осиёда илк АЭС қуриш бошланиши учун Ўзбекистонга келмоқда\nВладимир Путин 13 октябрь куни баёнот бериб, Тошкентда бўлиб ўтадиган музокаралар якунида «салмоқли» ҳужжатлар имзоланиши ва Марказий Осиёда илк атом электр станцияси қурилишига старт берилишини айтди.\nҚирғизистон Қозоғистондан парранда гўшти олиб кирилишидаги чекловларни бекор қилди\nҚирғизистон Қозоғистондан парранда гўшти олиб кирилишидаги чекловларни бекор қилди. Бу ҳақда 13 октябрь куни Ветеринария ва фитосанитар хавфсизлик Давлат инспекцияси маълум қилди.\nТожикистонда Туркманистон маданият кунлари бўлиб ўтади\nЯкшанба куни Душанбега Туркманистондан 350 дан ортиқ маданият ва санъат арбоблари етиб келди, улар 14-15 октябрь куни Тожикистон пойтахтида бўлиб ўтадиган Туркманистон маданият кунларида иштирок этишади. Бу ҳақда ТР маданият вазирлиги маълум қилди.\nСаудия Арабистони АҚШга жавоб санкциялари билан таҳдид қилди\nСаудия Арабистони ўз номига қилинган на иқтисодий, на сиёсий таҳдидларга чидаб турмайди. Бу ҳақда мамлакат ҳукуматидаги манба Saudi Press давлат агентлигига баён қилди.


Ҳокимликлар ер участкасини олиб қўйиш ваколатидан маҳрум қилинди - янги тартиб - 18.11.2019, Sputnik Ўзбекистон\nНизомга кўра, ер участкаларини олиб қўйиш ва компенсация беришнинг янги тартиблари белгиланди. Ҳокимлик ёки инвестор ва мулкдорлар ўртасида ОАВ иштирокида очиқ... 18.11.2019, Sputnik Ўзбекистон\n13:37 18.11.2019 (янгиланди: 13:45 18.11.2019)\nТОШКЕНТ, 18 ноя — Sputnik. Eр участкаларини олиб қўйиш ва компенсация беришнинг янги тартиби белгиланди. Тегишли низом тасдиқланди.\n- ҳокимлик ёки инвестор дастлабки ҳисоб-китоблар амалга оширади, шунингдек, компенсация бериш учун етарли ресурслар мавжудлиги ўрганилади;\nҚорақалпоғистон Республикаси Жўқорғи Кенгеси, халқ депутатлари Кенгашлари томонидан ер участкаси олиб қўйилишидаги фойда ва харажатлар ўрганиб чиқилади, ресурслар етарли бўлганида ҳамда фойда ва харажатлардан устун келган тақдирда ер участкасини олиб қўйиш тўғрисидаги қарор қабул қилинади.\nҲокимликлар ер участкаси олиб қўйиш тўғрисидаги қарор қабул қилишга ваколатли эмас;\n- мулкдор томонидан кўчмас мулк бўшатиб берилади;\n- ҳокимликлар томонидан кўчмас мулкни бузиб ташлаш тўғрисидаги қарор лойиҳаси адлия органларига хулоса олиш учун юборилади;\n- адлия органлари компенсация берилганлиги, уй-жойлар амалда тўлиқ бўшатилганлиги ва бошқа ҳолатларни ўрганади ва ўз хулосасини ҳокимликларга тақдим этади;\nЎзбекистонда олиб қўйилган ер учун қандай компенсациялар тўланади?\n- адлия органларининг хулосаси ижобий бўлган тақдирдагина кўчмас мулкни бузиб ташлаш тўғрисидаги қарор қабул қилинади.


Шерзод Шерматов: «Тармоқ мактаблари тизимини жорий этамиз» - Zamin.uz\n20:50 / 24.08.2018\nШерзод Шерматов: «Тармоқ мактаблари тизимини жорий этамиз»\nХалқаро пресс-клубнинг Халқ таълими тизими фаолиятига бағишланган, «Мактаб таълими: ислоҳотларнинг янги босқичдаги муҳим ўзгаришлар ва муаммолар таҳлили» мавзусидаги сессиясида соҳа вакиллари, ота-оналар ва журналистлар иштирок этишди. Унда Халқ таълими вазири Шерзод Шерматов тизимдаги янгиликлардан бохабар этди.\n«Ҳозирги кунда биз янги тармоқ мактаблари лойиҳаси бўйича иш олиб боряпмиз. Буни ҳаётий мисол кўринишида тушунтириб бераман: барча ота-оналар фарзандини обрўли, кучли педагоглар жамоасига эга мактабларда таълим олишини хоҳлаб ўша ерда ўқитишга интилишади. Талаб кўплиги туфайли нуфузли мактабларда ўқувчилар сони меъёр (бир синфда 35 та ўқувчи)дан ошиб кетади, таълим сифати пастроқ мактабларда эса ўқувчилар кескин камайиб, пропорционаллик бузилмоқда.\nШу муаммони ҳал қилиш учун мактаб директорларига ўқувчилар сонини ошириш бўйича чора-тадбирлар режасини ишлаб чиқиш қатъий талабини қўйдик. Ушбу вазифани бажара олмаган мактаблар ўша ҳудуддаги бошқа нуфузли мактаблар тасарруфига ўтади. Синов тариқасида Тошкент шаҳрининг Шайхонтоҳур тумани мактабларида ушбу лойиҳани татбиқ қиламиз. Кутилган натижани берса, буни бутун республикага жорий этиш ниятидамиз», дея вазирнинг сўзларини келтирган «Kun.uz» мухбири.\nВазир соҳадаги бир қанча муаммоларни ҳам санаб ўтди. У учта энг катта муаммони алоҳида таъкидлади: Биринчидан, талим сифатини ошириш масаласи. Бунда мактабларда ўқитиш тизими сифатини белгиловчи мактаблар рейтинги тузилади. Ҳар бир мактаб маъмурияти фақат сифат учун ишлай бошлайди. Иккинчидан, мактабларни молиялаштириш тизимини ишлаб чиқиш зарурати: умумтаълим муассасаларини керакли моддий-техник база билан таъминлаш учун молиявий манбани топиш муаммоси ҳал этилса, ҳозирги пайтда ота-оналар шикоят қилаётган «мактаб йиғимлари»га барҳам берилади. Учинчидан, кадрлар тақчиллиги: малакали ўқитувчилар жуда оз. ОТМларнинг педагогика йўналиши бўйича квоталарни белгилашда халқ таълими тизими талаби ўрганиб чиқилмаган. “Замин” янгиликларини “Facebook”да кузатиб боринг\nШ.Шерматов: Нима учун мактаб директорларида ташаббус йўқлигини изоҳлади\n26-06-2018, 16:44, Жамият


ЎзА - Манасга Наврўз келди\n08.03.2018 14:16 Чоп этиш версияси\nМанасга Наврўз келди\nДўстлик туманидаги Манас қишлоғига бу йил Наврўз бошқа ҳудудларга қараганда бир ой олдин келди. Табиатнинг тақвимида жанубий Мирзачўлнинг марказида жойлашган бу қишлоқнинг алоҳида ўрни йўқ албатта. Аммо Жиззах вилоятида Наврўзга тараддуд ҳам, унинг кириб келиши ҳам Манасдан бошлангани рост. Қишлоқ аҳли айнан шу фикрда.\n– Наврўз – янги кун бу йил бизнинг қишлоққа 14 февралда кириб келди, – дейди "Манас" қишлоқ фуқаролар йиғини раиси Ж.Кенжаев. – Президентимиз топшириғи билан “Обод қишлоқ” дастурини амалга ошириш бўйича тузилган ишчи гуруҳи шу куни қишлоғимизда иш бошлади. Шундан буён, бу ерда қурилиш, ободонлаштириш ишлари бир кун ҳам тўхтагани йўқ. Бу қишлоқ тарихидаги унутилмас воқеа. Қишлоғимизга бундан бир ой аввал келган меҳмон ҳозир қилинган ишларни кўриб, кўзига ишонмаслиги мумкин.\n“Обод қишлоқ” дастурини амалга ошириш бошланган кун Манас қишлоғи ва манасликлар ҳаётини тубдан ўзгартириб юборди. Шу боис 2018 йилнинг 14 феврали қишлоқ тарихида янги кун, турмушларида янгиланиш бошланган сана сифатида қолса ажабмас.\nҚиш давомида ёғмасдан, одамларни интиқ куттирган қор ҳам шу куни ёғди. Асосий тирикчилиги деҳқончилик ва чорвачилик бўлган манасликларни давлатимизнинг ғамхўрлиги билан бирга келган табиатнинг бу инъоми ҳам қувонтирди. Табиат билан жамиятнинг ўзгариши бир кунда бошланиши балки тасодифдир, аммо айнан шундай бўлишини манасликлар қишлоқда янги ҳаётнинг бошланишига, яхшиликка, покланишга, яхши орзу ниятларнинг рўёбга чиқишига ишора, деб қабул қилди.\nМантиқан тўғри. Ўша қор билан Манасда янги кун бошланган эди. Туркий адабиётнинг йирик вакили Юсуф Хос Ҳожиб “Қутадғу билиг” достонда битганидек:\nБаҳор ели қиш фаслин ҳайдаб солиб,\nЯшил туғин тикди тўрт томон ғолиб.\nҚуёш қайтди, яна келди ўрнига,\nБалиқ қуйруғидан Қўзи бурнига.\nФақат бу сафар қишлоққа “баҳор ели” қурилиш ашёлари – ёғоч-тахта, металь конструкциялар, шифер, цемент, ғишт, тош, шағал юкланган юзлаб автомашиналар карвони билан кириб келди.\nЎнлаб қудратли бульдозерлар, грейдерлар, экскаваторлар, кўтарма кранлар фақат “қиш фаслини ҳайдаб солиб” эмас, қишлоқнинг асл қиёфасини бекитиб турган турли ноқонуний қурилишлар, иморатлар харобаларини, тўпланиб қолган минглаб тонна чиқиндиларни суриб чиқариб ташлади, янгиланишнинг “яшил туғин тикди”. Биргина “Тоза ҳудуд” давлат унитар корхонаси жамоаси Кумушкент, Баҳористон ва Чортоқ кўчаларидан 2 минг тоннадан зиёд чиқинди чиқариб ташлади. Худди шундай иш қишлоқдаги 21 кўчанинг барчасида амалга оширилди.\nФойдаланиш муддатини аллақачон ўтаб бўлган газ, сув, электр узатиш тармоқлари, қишда лойдан, ёзда чангдан юриб бўлмайдиган ўйдим-чуқур йўл ва кўчалар, томидан шифери учган, девордан сувоғи кўчган, эшик-ромининг ранги ўчган абгор уйлар қишлоқ қиёфасинигина эмас, одамларнинг яшаш шароитини яхшилашга масъул бўлган ҳукумат идоралари, жамоатчиликнинг ҳам юзини акс эттириб турарди.\nҚишлоқдаги ҳаммани қийнаётган муаммолардан бири йиллар давомида дренажларнинг таъмирланмаганлиги туфайли сизот сувлари сатҳининг кўтарилиб кетиши эди. Дастур доирасида ҳудуддаги мавжуд 41 километр узунликдаги коллектор-дренаж тармоқларида тозалаш ишлари бажарилаётир. Бу ишга сув хўжалиги ташкилотлари томонидан экскаватор ва бульдозерлар жалб қилинган.\nҲудуддаги йўлларнинг сувини қочириш учун 3,6 километр лоток ўрнатилди. Йўллардан 600 куб метр лой чиқариб ташланиб, ўрнига қум-шағал аралашмаси ётқизилди. Йўл ёқасидаги 1,4 километр узунликдаги латокнинг ички қисми тозаланди.\nҲашарга жалб қилинган вилоят уй-жой коммунал хизмат кўрсатиш бошқармаси тизимидаги корхоналар томонидан 34 кўп қаватли уйнинг томи тўлиқ қайта ёпилди. Уй-жойлар атрофидаги режасиз, ноқонуний қурилишлар ўрнида янги ёрдамчи бинолар, бежирим тандирхоналар курилди. Аҳоли хонадонлари деворларини оқлаш учун 20 тонна тайёр оҳак тарқатилди. Барча уйлар, ташқи ҳовли деворлари тўлиқ оқланди. 2,5 минг тупдан ортиқ дарахтга шакл берилди.\nАҳоли ичимлик суви билан таъминлашни ҳал этиш учун туман “Сувоқова” давлат унитар корхонаси жамоаси томонидан 6,5 километр узунликдаги сув қувури ётқизилди. Бундан ташқари, кўп қаватли уйлар олдига 17 сув жумраклари ўрнатилди. Сув тарқатиш иншоотлари тўлиқ таъмирдан чиқарилди.\nБажарилаётган ишларнинг барчасини санаб ўтиш қийин. Чунки, йиллар давомида тўпланиб қолган бу муаммолар жуда қисқа вақтда амалга оширилмоқда. Бу ишлардан кекса-ю ёш мамнун. Ҳеч ким уйда ўтиргани, четда қараб тургани йўқ. Ҳамма имкон қадар умумхалқ ҳашарига қатнашаётир. Вилоят қурилиш, таъмирлаш, ободонлаштириш корхоналари мутахассислари билан ёнма-ён қишлоқ ёшларидан тузилган отрядлар, бригадалар ишлаётир. Жамоат ташкилотлари кам таъминлаган оилаларга моддий ёрдам кўрсатиш, маданий-маърифий, тарғибот ишлари билан банд. Оқсоқоллар ҳар ишда бош-қош, маслаҳатчи.\nМаъмур Мавлонов қирчиллама йигит ёшида, бу ерга қишлоқ янги қурилган пайти келганлардан бири. Аввал бўлимда, кейин хўжалик марказий бухгалтериясида ишлаган. Дастлаб қурилган коттеж уйлардан бирига кўчиб кирган. Шу ерда фарзандлар ўстириб, келин туширган, қиз чиқарган. Умрининг энг яхши даврлари ўтган шу заминга меҳр қўйган, Ватан деганда ана шу қишлоқни тушунади. Фарзандларини ҳам шу тупроққа меҳрли, уни севадиган, шу юрт учун ҳалол меҳнат қиладиган қилиб вояга етказди.\nҚишлоғида амалга оширилаётган ишлардан беҳад мамнун, ҳар куни қурувчилар, ҳашарчиларнинг олдига бориб келаётир. Кўрганларидан, бугун олиб борилаётган ишларга қараб ҳикмат тўқийди.\n– Шаҳару қишлоқлар, уй-жойларнинг тақдири ҳам одамларникига ўхшайди, – дейди Маъмур Мавлонов. – Ёш, янги пайтда ҳамма нарса яхши бўлади. Аммо йиллар ўтиши билан эскиради, қарийди, қараб турилмаса, вақтида янгиланмаса, тузатилмаса фойдаланишга яроқсиз бўлиб қолади. Кейинги йилларда қишлоқ хўжалигида даромад камайиб кетди. Натижада қишлоқда ободонлаштириш, инфратизимни таъмирлаш, янгилаш ишлари тўхтаб қолди. Бу ишларни амалга ошираётган Президентимизга раҳмат. Юртнинг ҳам, одамларнинг ҳам кўнгли обод бўлаётир.\nОтахон айтганидек, ўтган асрнинг 60-йилларида замонавий ҳисобланган коттеж ва кўп қаватли уйлар, маданият саройи, ижтимоий иншоотлар аллақачон фойдаланиш муддатини ўтаб бўлган. Барчаси қайта қуришга, таъмирга муҳтож.\n– Шунинг учун дастур доирасида маданият саройини тўла таъмирдан чиқариш, қишлоқ марказида савдо ва маиший хизмат кўрсатиш мажмуаси, 2,2 гектар майдонда истироҳат боғи, 100 ўринли болалар боғчаси қуриш режалаштирилган, – дейди туман архитектура ва қурилиш бўлими бошлиғи Олим Ўринбоев. – Қишлоқдаги 5-, 12-умумтаълим мактаби, иккита мактабгача таълим муассасаси жорий таъмирланаётир. Бу ишлар натижасида қишлоқ қиёфаси кўркамлашиб, аҳолига катта қулайлик яратилади.\nМанасга Наврўз ана шундай шиддат билан кириб келмоқда. У Жиззах чўлининг марказида ўз муаммолари гирдобида ўралиб қолган қишлоққа мамлакатимизда амалга оширилаётган янгиланиш, яратувчилик, бунёдкорликнинг шиддатли тўлқинини олиб келмоқда. Бу тўлқин йиллар бўйи тўпланиб қолган ғуборларни ювиб, қишлоққа кўрк, ободлик, одамлар қалбига янги умид, орзуларни келтирмоқда.\n– Наврўз байрами куни қишлоғимизга келинг, бу йил бошқача ўтади, – дейди "Манас" қишлоқ фуқаролар йиғини раиси Жалил ака. – Байрамгача маданият саройимизни таъмирдан чиқариб, Тошкентдан катта санъаткорларни таклиф қилмоқчимиз. Албатта, келинг, бу йил Наврўз байрами бошқача бўлади.\nҲа, бу йил Манасда Наврўз бошқача ўтади. Буюк ўзгаришлар, янгиланишлар силсиласи ҳукм сураётган юртимизнинг барча қишлоқларида ҳам Наврўз бу йил бошқача ўтади.\nТошқул Бекназаров, Жамшид Ёрбеков (сурат) ЎзА


Феларан Нео | medu.uz - Дорилар ҳақида маълумотлар ўзбек тилида\nHome Йўриқномалар Феларан Нео\nПрепаратнинг савдо номи: Феларан Нео\n1 ампула қуйидагиларни сақлайди.\nФаол модда: Кетопрофен – 100 мг\nЁрдамчи моддалар: пропиленгликоль – 800, 96% этил спирти – 200, бензил спирти – 40, натрий метабисульфити – 4, 1М натрий гидроксиди эритмаси рН 6,5-7,5 гача, инъекция учун сув 2 мл гача.\nКетопрофен – ностероид яллиғланишга қарши восита, пропион кислотасининг ҳосиласи. Оғриқ қолдирувчи, яллиғланишга қарши ва иситмани туширувчи таъсир кўрсатади. Таъсир механизми циклооксигеназа-1 ва циклооксигеназа-2 фаоллигини сусайиши ва яллиғланиш, оғриқ ва иситманинг патогенезида муҳим роль ўйнайдиган простагландинлар биосинтезини сусайтириши билан боғлиқ.\nКетопрофеннинг яққол оғриқни қолдирувчи таъсири икки механизмга боғлиқ: периферик – билвосита, тўқималарда простагландинлар синтезини бостириши ҳамда марказий – марказий ва периферик нерв тизимида простагландинлар синтезини сусайтириши билан боғлиқ, шунингдек орқа мияда оғриқ медиаторларини ажралишида муҳим роль ўйновчи бошқа нейротроп субстанцияларнинг биологик фаоллигига таъсир қилишига боғлиқ. Бундан ташқари, кетопрофен антибрадикинин фаолликка эга, лизосомалар мембраналарини барқарорлаштиради, ревматоид артрити бўлган беморларда нейтрофиллар фаолиятини аҳамиятли тормозланишини чақиради. Тромбоцитлар агрегациясини бостиради.\nБиокираолишлиги 90% ни ташкил қилади. Қондаги максимал концентрациясига 30 минут давомида эришилади. Оқсиллар билан, асосан альбуминлар билан боғланиш даражаси – 99%. Тақсимланиш хажми 0,1-0,2 л/кг ни ташкил қилади.\nПрепарат мушак ичига (м/и) 100 мг дозада юборилганидан кейин 3 соат ўтгач, унинг қон плазмасидаги концентрацияси 3 мкг/мл, синовал суюқликда -1,5 мкг/мл ни ташкил қилади. 4 соатдан кейин қон плазмасидаги концентрацияси 0,3 мкг/мл, синовал суюқликда – 0,8 мкг/мл ни ташкил қилади. Синовал суюқликдаги концентрациясининг ахамиятли даражасига кетопрофен 100 мкг дозада 1 марта в/и юборилганидан кейин 15 минут ўтгач эришилади.\nКетопрофеннинг ярим чиқарилиши даври (Т1/2) – 2 соатни ташкил қилади. Организмдан асосан сийдик билан (50% дан кўпроғи метаболитлар кўринишида) 1% аҳлат билан чиқарилади.\nбўғимдан ташқари ревматизм (тендинит, бурсит, елка капсулити) да қўлланилади.\nОғриқ синдроми (шу жумладан операциядан кейинги ва посттравматик оғриқлар, альгодисминорея, ўсмаларнинг метастазаларидаги оғриқлар) да қўлланилади.\nОғриқни қолдириш учун препарат м/и 2 мл (100 мг) дан суткада 1-2 марта юборилади. Парентерал даволаш давомийлиги одатда бир-неча кунни ташкил қилади. Керакли самарага эришилгандан кейин препаратни капсулалар, таблеткалар, ёки шамчалар шаклида буюрилади.\nУзлукли в/и инфузия учун 100-200 мг кетопрофен 100 мл натрий хлоридининг инъекция учун изотоник (0,9%) эритмасида суюлтирилади ва 0,5-1 соат давомида юборилади; 8 соат ўтгач, препаратни юбориш такрорланади. Максимал суткалик доза 300 мг ни ташкил қилади.\nОвқат хазм қилиш тизими томонидан: диспепсия, кўнгил айниши, метеоризм, қоринда оғриқ, диарея, қабзият, анорексия, қусиш, стоматит. Колитни ривожланиши, ичакни тешилиши (девертикулитнинг асорати сифатида), ярали колитнинг зўрайиши ва Крон касаллигининг ривожланиши тўғрисида алоҳида хабарлар бор. 0,1% кам пациентларда – тешилиш билан кечувчи энтеропатия, спайкалар, ичакнинг ярали шикастланишлари; энтеропатияда қон кетишлари ривожланиши мумкин; 1% пациентларда 3-6 ой давомида даволанишдан кейин ва 2-4% беморларда 12 ой даволанишдан сўнг меъда-ичак йўлларининг (МИЙ) ярали шикастланишлари: қон кетишлари, ингичка ичакнинг тешилиши аниқланган. Гепатитни, жигар фаолиятини сариқлик билан кечувчи яққол бузилишларини ривожланиши хақида бир неча хабарлар бор. 15% пациентларда жигар функционал тестларининг кўрсаткичларини ўзгариши аниқланган, баъзан (1% камроқ пациентларда) АЛТ ва АСТ ахамиятли ошиши аниқланади.\nМарказий нерв тизими томонидан: 1-3% депрессия, асабийлик, даҳшатли тушлар кўриш, уйқучанлик; 0,1% пациентларда дезориентация, кўриш ва эшитиш галлюцинациялари билан делирий, нутқни бузилиши: астения, ҳолсизлик, бош айланиши, бош оғриғи кузатилади.\nСезги аъзолари томонидан: 1-3% кўришни бузилиши, конъюнктивит, (препарат ичга қабул қилингандан сўнг), қулоқларни шанғиллаши.\nНафас тизими томонидан: кам ҳолларда – қон тупуриш, диспноэ, ринит, бронхоспазм, бронхиал астма хуружларини кучайиши.\nҚон яратиш тизими томонидан: 1% дан кам- агранулоцитоз, анемия, гемолиз, пурпура, тромбоцитопения. Препаратни юқори дозаларда қўлланганда – тромбоцитлар агрегациясини сусайиши, қон кетиши вақтини узайиши, қонталашлар, қон қуйилишлари.\nСийдик чиқариш тизими томонидан: ўткир буйрак етишмовчилиги, интерстициал нефрит, нефротик синдром, ўткир пиелонефрит.\nкетопрофенга, ацетилсалицил кислотаси ёки бошқа НЯҚВ га юқори сезувчанликда қўллаш мумкин эмас.\nСимптомлари: кўнгил айниши, қусиш, эпигастрийда оғриқ, қонли қусиш, ахлатнинг қорайиши, онгнинг чалкашиши, нафасни қийинлашиши, тиришишлар, буйраклар фаолиятининг бузилиши ва буйрак етишмовчилиги.\nДаволаш: махсус антидоти мавжуд эмас. Симптоматик даволаш ўтказилади: Н2-гистамин рецепторларининг блокаторлари, протон насоси ингибиторлари, простагландинлар қўлланади.\nИнъекция учун эритма 100 мг/2 мл ампулаларда. 5, 10 ампулалар қўллаш йўриқномаси билан бирга картон қутига жойланган.


Аббос Ғуломов: Футбол тўхтаса, ҳаёт тўхтаб қолгандек бўлар экан\n13.04.2020 15:32 | Клублар\nХабарингиз бор, айни вақтда коронавирус пандемияси тарқалишини олдини олиш мақсадида барчамиздан уйда қолиш талаб қилинмоқда. Натижада, барча мамлакатларда футбол учрашувлари ўтказилмаяпти.\nХўш, ўзбекистонлик футболчилар карантин даврини уйда қандай ўтказишмоқда? Бугун бу ҳақда “Навбаҳор”нинг ёш, иқтидорли футболчиларидан бири Аббос Ғуломов билан суҳбатлашдик.\n“Карантинни барча қатори мен ҳам оилам билан бирга ўтказяпман. Мураббийларимиз спорт формасини юқори ушлаб туриш учун керакли тавсиялар беришган. Айнан ушбу тавсиялар асосида якка тартибда шуғулланяпман. Албатта, якка тартибдаги машғулотнинг жамоавий машғулотдан фарқи бўлади. Шунга қарамасдан, имкон қадар спорт формамни юқори даражада сақлаб қолишга ҳаракат қиляпман.\nТўғриси, футболни соғиндим. Футбол тўхтаса, ҳаёт тўхтаб қолгандек бўлар экан. Намангандаги ажойиб футбол атмосферасини барча яхши билади. Ўйлайманки, карантин қоидаларига қатъий риоя қилсак, тезроқ яна ўша атмосферани кўришимиз мумкин бўлади”, – деди Ғуломов.


Банкда “қора бозор” баҳосида валюта алмаштиришга уринган ходимлар ушланди - zarnews.uz\nУлуғбек Ачилов Булунғур туманидаги объектларни қўриқлаш бўйича 1-алоҳида отряди 1-гуруҳ сафдор ходими вазифасида ишлаб келган. “Агробанк” АТБ Булунғур филиали биносини қўриқлаш унга топширилган. У ўз вазифасидан фойдаланиб, “Агробанк” АТБ Булунғур филиали валюта айирбошлаш шохобчаси назоратчи кассири Озода Суюнова билан ўзаро жиноий тил бириктирган. Улар 1 АҚШ долларининг сўмга нисбатан давлат баҳоси 8420 сўм эканлигини билгани ҳолда, фуқаро Д.Мирзақулованинг ишончига кириб, унга 1 АҚШ долларини “қора бозор” баҳосида, яъни 8540 сўмдан айирбошлаб беришини айтган.\nАёл рози бўлгач, У.Ачилов ундан 51240,0 минг сўм миқдоридаги пулларни олиб, О.Суюновага берган ва қиймати 50748,9 минг сўм бўлган 6000 АҚШ доллари миқдоридаги валюта қимматликларига айирбошлаган. Улуғбек 6000 АҚШ долларини Д.Мирзақуловага бераётган вақтида, Иқтисодий жиноятларга қарши курашиш департаменти Булунғур туман бўлими ва Давлат хавфсизлиги хизмати вилоят бошқармаси ходимлари томонидан ашёвий далил билан ушланган.\nОзода Суюнова эса 2 йилу 6 ой муддатга ахлоқ тузатиш ишлари жазоси ҳамда 2 йил муддатга муайян ҳуқуқдан, яъни давлат иштирокидаги ташкилот, муассаса, корхоналарда моддий ва мансабдорлик лавозимларида ишлаш ҳуқуқидан маҳрум этилди.\nЖиноят ишлари бўйича Булунғур тумани суди раиси.\nТеглар: валюта қора бозор\nМамлакат ҳудудидан йирик миқдордаги нақд хорижий валюталар яширинча олиб чиқилишининг олди олинди\nХорижий валюталарнинг ноқонуний олиб чиқилишига чек қўйилди\nЭнди Марказий банк валюта курсини белгиламайди


Дилшод Нуралиев - “Сурхон” бош мураббийи / CHAMPIONAT.asia\nДилшод Нуралиев - “Сурхон” бош мураббийи\n03 фев 2018 19:37\nЖорий мавсум Про-лигада иштирок этувчи Термизнинг “Сурхон” жамоасида яқинда янги раҳбарият ва мураббийлар штаби иш бошлаганди.\nАммо олинган сўнгги маълумотларга қараганда, “Сурхон” футбол клубида бугун яна эътиборга молик ўзгаришлар юз берган.\nГап шундаки, жамоа раислигига Абдуғани Сангинов тайинланган. Ўз вақтида Саросиё туманининг собиқ “Тўпаланг” жамоаси раҳбари сифатида ишлаган Абдуғани Абдураҳмонович эндиликда “Сурхон”ни супер лигага олиб чиқишга уринади. Қизиғи шундаки, янги раҳбарият жамоадаги биринчи иш кунидаёқ бош мураббий масаласини қайтадан кўриб чиқиб, ушбу масъулиятли постга таниқли мутахассис Дилшод Нуралиевни олиб келди. Асосан ёшлар ва ўсмирлар терма жамоаларидаги фаолияти орқали мухлисларга яхши таниш бўлган Нуралиевни бугун клуб раҳбарияти расман жамоа аъзоларига таништириб ўтди.\nБунгача ушбу лавозимда ишлаб келган Абдусамад Дўрмонов ва унинг ёрдамчилари Вали Келдиев, Александр Корнейчукнинг “Сурхон”даги кейинги тақдири сўроқ остида. Жамоа аъзолари душанба куни ўз қароргоҳида йиғилади. Шундан сўнг айрим масалаларга ойдинлик киритилади.\nСуперлига. "Қизилқум" ўз уйида "Сурхон"га ютқазди 110\nАндрей Микляев: "Бироз кўнгил тўлмади" 9


“International Job Organization” ХБАнинг иши судга оширилди | Qalampir.uz\n“International Job Organization” ХБАнинг иши судга оширилди\n3-саҳифа\t23 Ноябрь 2020 08:13 2993\n“International Job Organization – хусусий бандлик агентлиги”нинг мансанбдор шаҳсларига оид жиноят иши бўйича тергов якунига етди. Бу ҳақда Жиноят ишлари бўйича Шайхонтоҳур туман суди маълум қилди.\nЖиноят иши юзасидан суд тергови ҳаракатлари ўтказилиши учун жиноят ишлари бўйича Тошкент шаҳар Шайҳонтохур туман судига юборилган.\n“International Job Organization – хусусий бандлик агентлиги”нинг мансанбдор шаҳслари нисбатан жиноий иш бўйича дастлабки тергов якунига етди. Улар пул маблағларини ноқонуний жалб этиш, фирибгарлик ва бошқа жиноятларда айбланганлар.\nЭ-Суд ахборот тизими орқали автоматик тақсимлаш жараёнида жиноят иши туман суди судьяси А.Эргашевнинг иш юритувига келиб тушган.\n“International Job organization хусусий банкдлик агентлиги” МЧЖ мансабдор шахслари 2019-2020 йиллар давомида 2620 нафар фуқароларимизни Германия, Польша, Дания ва Швейцария давлатларига ишга юборишни ваъда қилиб, ҳар биридан 45,0 млн. сўмгача бўлган тўловларни қабул қилиб, жами 18,4 млрд. сўм пул маблағларни ўзлаштириб юборган.\nТергов давомида мазкур МЧЖ раҳбари Ш.Абдурахманов ҳамда унинг 8 нафар жиноий шерикларига нисбатан ЖКнинг 168-моддаси 4-қисми “а,в” бандлари ва бошқа моддалари билан айб эълон қилинган ва уларга нисбатан “қамоққа олиш” тарзидаги эҳтиёт чораси танланган.\nСуд муҳокамасига юборилган жиноят иши бўйича етказилган умумий зарарнинг 6 783 190 922 сўми ундирилиши таъминланган бўлиб, шундан 722 768 500 сўм нақд пул маблағлари, 6 060 422 422 сўми эса хатланган мол-мулклардир.\nМазкур жиноят иши ҳозирда жиноят ишлари бўйича Тошкент шаҳар Шайхонтохур туман судига мазмунан кўриб чиқиш учун юборилган.\nШунингдек, “International Job organization хусусий банкдлик агентлиги” МЧЖ мансабдор шахслари томонидан бир қатор хўжалик юритувчи субъектлар орқали пул маблағларни ўзлаштирганлик ҳолатига оид қисми ҳозирда алоҳида иш юритувга ажратилган бўлиб, мазкур жиноят иши доирасида 10 507 396 044 сўмлик зарар қисми қопланиши таъминланган, шундан 411 000 000 сўм нақд пул ва 10 096 396 044 сўми хатланган мол-мулкларни ташкил қилади. Ушбу жиноят иши бўйича ҳам қисқа муддатларда терговни тамомлаш ва судга юбориш чоралари кўрилади.\nХулоса ўрнида: Судда кўрилаётган ва дастлабки тергов давом этаётган жиноят ишлари бўйича етказилган 18,4 млрд. сўм зарарнинг 17,3 млрд. сўми нақд пул ва мол-мулк кўринишида қопланишига эришилган.\nХабар соат 11:00 да тўлдирилди.\nХусусий бандлик агентлиги\n06 Март 15:32 42164\n06 Март 21:35 42047\n06 Март 18:51 42006\n07 Март 15:35 31441\n08 Март 15:34 28710


Ўзини ўзи банд қилган 60дан зиёд касб эгалари даромад солиғидан озод қилинади\n19:38 / 19.05.2020\nКарантин вақтида ўзини ўзи банд қилган аҳоли вакиллари солиқдан озод этилади. Бу ҳақда Ўзбекистон Республикаси президенти Шавкат Мирзиёев 19 май куни тадбиркорликни қўллаб-қувватлашга қаратилган қўшимча чора-тадбирлар бўйича видеоселектор йиғилишида маълум қилди.\n«Касалликка қарши курашиш билан бирга, чет эллардаги фуқароларимиз ҳақида ҳам қайғуряпмиз. Ҳозирги кунгача хориждан 39 минг нафар юртдошларимизни олиб келдик. Ташқарида оғир аҳволда қолган яна 12 минг нафар фуқаромизга тегишли ёрдам кўрсатиб, уларни юртимизга олиб келиш чоралари кўрилмоқда», деди Шавкат Мирзиёев.\nИқтисодиёт тармоқларида фаоллик тикланмоқда. Мисол учун, охирги ҳафтада тадбиркорлик субъектлари томонидан электр энергияси истеъмоли 13 фоизга кўпайган. Шунингдек, сўнгги икки ҳафтада биржада цемент савдоси олдинги ойнинг шу даврига нисбатан 104 минг тоннага, ёқилғи маҳсулотлари 74 минг тоннага, қурилиш ойнаси 60 минг квадрат метрга ошган.\nЭпидемиологик ҳолатдан келиб чиқиб, ҳудудларни «яшил», «сариқ» ва «қизил» зоналарга ажратган ҳолда, 110 мингга яқин тадбиркорлик субъекти фаолиятига рухсат берилди, 600 мингдан зиёд ходимлар иш жойига қайтди.\nУмуман, сўнгги икки ойда пандемиянинг аҳоли турмуш тарзи ва иқтисодиёт тармоқларига таъсирини юмшатиш бўйича президентнинг 12та фармон ва қарори қабул қилинди. Бунинг натижасида 500 мингдан зиёд тадбиркорлик субъекти ва 8 миллиондан ортиқ фуқарога қарийб 30 триллион сўмлик имтиёз ва преференциялар берилди.\n18 май куни давлат раҳбарининг «Коронавирус пандемияси даврида аҳоли ва тадбиркорлик субъектларини қўллаб-қувватлаш бўйича навбатдаги чора-тадбирлар тўғрисида»ги фармони қабул қилинди. Ҳужжатга мувофиқ, 500 мингдан ортиқ тадбиркорлик субъектлари ва 100 мингга яқин аҳолига қўшимча 1,7 триллион сўмлик кўмак берилади.\n«Қанчалик оғир бўлмасин, нима шароит яратиш зарур бўлса, барчасини қилдик. Энди иқтисодиёт ва инвестиция комплекслари, сектор раҳбарлари қуйи тизимда ушбу имтиёзларнинг ҳар бир тадбиркор ва фуқарогача етиб боришини таъминлаши керак», деди президент.\nРеспублика комиссиясига соҳалар ва ҳудудлардаги эпидемиологик вазиятдан келиб чиқиб, қолган 40 мингдан ортиқ тадбиркорлик субъектлари фаолиятига ҳам босқичма-босқич рухсат бериш вазифаси қўйилди. Шу билан бирга, ҳозирги вақтда мамлакатнинг 38та тумани «қизил» зонада қолаётгани боис карантин қоидаларига қатъий амал қилиш талаб этилади.\nЎзини ўзи банд қилаётган, қўлида касб-ҳунари бор одамларга муносиб шароит яратиш мақсадида янги тизим жорий этилиши белгиланди. Яъни, сартарош, этикдўз, новвой, темирчи, дурадгор, тикувчи, таксист, таржимон, дизайнер, компьютер дастурчиси каби ўзини ўзи банд қилган 60дан зиёд касб эгалари даромад солиғидан озод қилинади.\nУшбу чора қисқа фурсатда янги иш ўринлари яратиш учун кичик бизнес ва оилавий тадбиркорликни қўллаб-қувватлаш ниятида кўрилмоқда. Ҳукумат пандемия туфайли Ўзбекистонда камбағал аҳоли ва ишсизлар сони ошиши, оилалар даромади камайишини прогноз қилмоқда.\n17:57 / 27.01.2021\nДавлат солиқ қўмитаси «Солиқ нархи» механизмини жорий этади\nИжтимоий солиқ бўйича қонунчиликка янгилик киритилди


Ислом Каримов Хитойга учиб кетди - 02.09.2015, Sputnik Ўзбекистон\nИслом Каримов Хитойга учиб кетди\nЎзбекистон президенти Иккинчи жаҳон уруши якунланганининг 70 йиллиги мунособати билан ўтказиладиган намойишда қатнашади. 02.09.2015, Sputnik Ўзбекистон\n16:08 02.09.2015 (янгиланди: 16:45 02.09.2015)\nЎзбекистон президенти Иккинчи жаҳон уруши якунланганининг 70 йиллиги мунособати билан ўтказиладиган намойишда қатнашади.\nТОШКЕНТ, 2 сен — Sputnik. Ўзбекистон республикаси президенти 2 сентябрда Хитойга учиб кетди деб хабар берди президент матбуот хизмати.\nЎзбекистон президенти ташриф давимида Иккинчи жаҳон уруши якунланганининг 70 йиллиги мунособати билан ўтказиладиган намойишда қатнашади ва ХХР раҳбари билан учрашади.\nЎзбекистон республикасининг Чин мамлакатига бўлган охирги ташрифи 2014 йилнинг августида бўлиб ўтган эди. Ўшанда қиймати 5,2 миллиард доллардан ошиқ бўлган йигирмадан ортиқ лойҳаларга ва 800 миллион доллардан ошиқ бўлган савдо шартномаларига қўл қўйилганди. Ундан ташқари шу йилнинг июл ойида Си Цзинпин ва Ислом Каримов ШҲТ доирасида Уфада учрашишганди.\nПекиндаги Тянанмэн майдонида 3 сентябр куни хитой халқининг Японияга қарши кўрсатган қаршилиги ва Иккинчи жаҳон Уруши якунланганининг 70 йиллигига бағишланган ҳарбий намойиш бўлиб ўтади. Тантанага 49 мамлакат вакиллар ва давлат раҳбарлари, БМТраиси таклиф қилинган. Байрам намойишда 12мингга яқин ҳарбий хизматч ва 500 ҳабий техника қатнашади.\nЎзбекистон ва Хитой турли соҳаларда ҳамкорлик қилиб келмоқда. Ҳамкорликнинг ҳуқуқий асосини 200дан ортиқ икки тарафлама шартномалар ташкил қилади. Ушбу шартномалар турли соҳаларни қамраб олган: иқтисод, таълим ва маданият шулар жумласидандир. Икки мамлакат ШҲТ доирасида ҳам смарали ҳамкорлик қилиб келишмоқда.


15:16 / 16.06.2020\nБош вазир ўринбосари, иқтисодий тараққиёт ва камбағалликни қисқартириш вазири Жамшид Қўчқоров «Мунозара клуби»нинг илк йиғилишида ташқи қарз сифатида олинаётган маблағлар қайси соҳаларга йўналтирилаётгани ҳақида гапирди.\n«Ташқи қарзни экспортга боғлаш керак дейилди. Бизда ҳозир экспортдан келадиган даромад тушумларимизнинг 15 фоизини ташкил этади. Албатта, пандемия шароитида экспорт кўрсаткичлари пасаймоқда, лекин биз шуни айтишимиз мумкинки, газ экспортини ҳисобга олмаганимизда жорий йилнинг беш ойида экспорт бўйича тушумларимиз 9 фоизга камайган. Яъни ташқи қарзимизни экспортга нисбатан қиёслаганда ҳам ҳозирча у қадар жиддий муаммо кўринмаяпти.\nУмуман, бугунги мавзу ҳақида гапирганда, албатта, ташқи қарз мамлакатнинг барқарорлиги, мамлакат келажаги нуқтайи назаридан жудаям бир муҳим кўрсаткич бўлиб ҳисобланиши ҳақида маъруза қилмоқчимасман.\n«Мунозара клуби»нинг илк муҳокамаси учун ушбу мавзуни бежиз танламадик. Мазкур масала бўйича билдирилган фикрлар бўйича ўзимнинг хулосамни билдирадиган бўлсам, биринчидан, кўпчиликнинг гапидан шуни англадимки, «Ўзи нима учун олиняпти ташқи кредит ва унинг сарфланиши қанчалик самарадор?» деган савол бугунги тадбирнинг бош лейтмотиви ҳисобланаркан. Бу ерда тўғри фикрлар бўлди, ташқи қарзни олиш мумкин, агар яхши «institutional capacity» бўлса. Яъни давлат идоралари фаолиятини самарали ташкил қилса, иқтисодий ўсиш кўрсаткичлари юқори бўлса, бемалол ташқаридан қарз олиш мумкин.\nЛекин олинган қарзни ишлатишда самарадорлик масаласи бор, албатта. Ташқаридан кредит сифатида олинган маблағларни қайси соҳаларга бериш мумкин-у қайси соҳаларга бериш мумкин эмас. Бу масалаларга ойдинлик киритишимиз керак», деди Жамшид Қўчқоров.\n«Давлат инвестиция дастурини Халқаро валюта жамғармаси экспертларини жалб қилган ҳолда диагностика қиламиз» – молия вазири ўринбосари\nБош вазир ўринбосари давлатнинг хусусий сектордаги иштироки хусусида тўхталди.\n«Бу ерда хусусий сектор билан боғлиқ савол ҳам ўртага ташланди. Биз нима учун хусусий секторга аралашиб юрибмиз деган саволга аввалги пайтлар учун бир нарса дейишим қийин, лекин ҳозирги пайтдаям шу ишни қиляпмиз. Буни онгли равишда қиляпмиз. Масалан, ҳозир биз Жаҳон банки билан Фарғона водийсида қишлоқ ҳудудларда тадбиркорликни ривожлантириш лойиҳасини молиялаштиряпмиз.\nХудди шундай, Осиё тараққиёт банки билан чорвачиликни ривожлантириш лойиҳасини молиялаштиряпмиз. Ёки Жаҳон банкидан яна битта кредит келяпти, у қишлоқ хўжалигини трансформация қилишга йўналтирилади.\nБу кредитлар доирасида ажратилган маблағларни ишлатувчи, фараз қилайлик, Фарғонанинг Ёзёвон ёки Андижоннинг Бўз туманида фаолият юритадиган хусусий тадбиркор. Лекин бу кредит линияси бўйича қарз олувчи молия вазирлиги бўляпти-да, вазирлик бу пулларни конкурс асосида тижорат банкларига бўлиб беряпти. Тижорат банкларидан бу кредит маблағлари хусусий секторга кетяпти. Худди шундай иссиқхоналар ва бошқа лойиҳалар амалга ошириляпти.\nБиз, яна бир бор айтаман, буни онгли равишда қиляпмиз. Лекин яқинда мана шу қишлоқ хўжалик корхоналарини реструктуризация қилиш агентлиги деган ташкилот бор. Шу ташкилотдагилар билан шу мавзуни муҳокама қилиб, бу соҳадаги кредитларни қатъиян чеклашга қарор қилдик. Шунинг учун давлат секин-секин бундан чиқиб кетиши керак. Чиқиб кетиш керак, тамом. Бу умуман муҳокама қилинмайди. Давлат эртага инфратузилмалар, ижтимоий соҳа ва зарур бўлиб қолганда бюджетни қўллаб-қувватлашга қаратилган кредитларни олиши керак», дейди Жамшид Қўчқоров.\nЭслатиб ўтамиз, «Мунозара клуби» кўпчиликни қизиқтирган масалалар юзасидан фикр алмашиш, жамоатчиликни келгуси режалар юзасидан хабардор қилиш мақсадида ташкил этилган. Клубнинг биринчи муҳокамасида ҳукумат иқтисодий блоки раҳбарлари, депутатлар, экспертлар, халқаро молиявий ташкилотлар ва рейтинг агентликларининг вакиллари, журналистлар қатнашишди. Kun.uz интернет нашри «Мунозара клуби»нинг бош ахборот ҳамкори ҳисобланади.\nИлк муҳокамадан батафсил видеорепортаж билан ушбу ҳавола орқали танишишингиз мумкин.


АҚШ: сайловда интрига кучайди, натижалар кечикмоқда - Zamin.uz\n13:35 / 04.11.2020\nАҚШда сайлов натижалари тўлиқ чиқмади ва ким ғолиб чиқиши ҳам сўроқ остида турибди. BBC ҳисоб-китиобига кўра, Байден- Трамп баҳсида натижа ҳозирча 220 га 213 ни ташкил этмоқда.\nНатижалар АҚШнинг турли бурчакларидан келиб тушмоқда ва асосий эътибор сайловларни ҳал қиладиган асосий кураш майдонларига қаратилган.\nАмалдаги президент Доналд Трамп Флорида, Огайо, Техас ва Айовада ғалаба қозониши тахмин қилинмоқда, Аризона, Пенсилвания ва Шимолий Каролинада қаттиқ пойгалар давом этмоқда.\nТрамп қандай қилиб Флоридани ушлаб турди?\nДеярли барча овозлар санаб чиқилгандан сўнг Трамп яқин кураш олиб борган Флорида штатида ғолиб чиқади, Байденнинг 48% билан таққослаганда 51% овоз олган.\nПрезидент 2016 йилда штатдаги ғалабасидан икки очко тўплаган, Байден эса Хиллари Клинтон қайд этган натижаларни яхшилай олмаган.\nЭкзит-полл натижаларига кўра, президент Флорида штатидаги овозларнинг 61% улушига эга.\nБироқ, Президент латино сайловчилари орасида 12 балл тўплаган ва бу катта гуруҳ орасида жаноб Байден билан деярли тенглашиб кетган деб тахмин қилинади. Ёши бўйича бўлинишга қараб, жаноб Байден қариялар орасида овозларнинг кўпайган қисмига эга.\nҚўшма Штатлар бўйлаб олиб борилган сўровнома маълумотлари сайловчиларнинг устувор йўналишларига ва турли хил демографик гуруҳларнинг қандай овоз берганлигини кўрсатмоқда.\nБайденни қўллаб-қувватлайдиган оқ танли сайловчиларнинг нисбати ўтган сайловларда Ҳиллари Клинтоннинг кўрсаткичи бўйича беш поғонага кўтарилган, аммо Трамп ҳанузгача ушбу гуруҳнинг энг катта улушини эгаллаб турибди.\nАйни пайтда Байден 30 ёшгача ва ўрта ёшдагилар орасида қўллаб-қувватланган.\n«Exit-poll» АҚШ бўйлаб «Edison Research» томонидан олиб борилади ва сайлов куни интервю бериш ва телефонда бўлиб ўтган овоз беришнинг бирлашмасидан иборат бўлиб, эрта ва йўқ сайловларда қатнашиш учун мўлжалланган.\nСайловчилар асосий масалалар тўғрисида қандай фикрда эдилар?\nМиллий миқёсда, сайловчиларнинг учдан бир қисмидан кўпроғи иқтисодиёт кимни президент сифатида танлашни ҳал қилишда энг муҳим масала эканлигини, бундан 10тасида иккитаси ирқий тенгсизликни ва 17 фоизи коронавирус пандемияси деб айтди.\nБироқ, Трамп сайловчилари иқтисодиёт ҳал қилувчи омил, дейди Байден сайловчилари ирқий тенгсизлик ва вирусга жавоб беришни дастлабки поғонага олишмоқда.\nСайловчиларни фирибгарликка тортиш эҳтимоли Трамп кампанияси томонидан бир неча бор кўтарилган, аммо сайловчиларнинг катта қисми (87 фоиз) тадқиқотчиларга ўз штатларидаги овозлар аниқ ҳисобланишига ишонч билдиришган. Натижаларни ҳисоблаш, 2 ёки 3 кунга ҳам чўзилиши мумкин. “Замин” янгиликларини “Facebook”да кузатиб боринг\n25-10-2020, 10:23, Дунё


Смартфонлар эгаларини паролсиз таний бошлайди - Техно - PressNews.uz\nБош Саҳифа / Техно / Смартфонлар эгаларини паролсиз таний бошлайди\nGoogle компанияси Android дастурий таъминотида пароль киритишдан воз кечиш имконини берадиган функцияни реализация қилмоқчи. Шундан сўнг ускуналар ўз хўжайинларини юз тузилишидан, овоз оҳангидан, матн териш тезлигидан ва бошқа кўрсаткичлардан таний бошлайди, деб хабар бермоқда «Hi-Tech.Mail.ru».\nТехнология Project Abacus дастури доирасида яратилмоқда. У 2016 йил охирида тақдим этилади.\nЯнги функция пароль ва бармоқ излари сканеридан воз кечиш имконини беради.\nТехнология 2015 йилда ўқув юртларида синовдан ўтказилган эди. Яқин орада авторизация методини молиявий ташкилотлар синай бошлайди.\nТехнология ғоясига кўра, Android-ускунани қўлига олган ҳар бир фойдаланувчи учун Trust Score коэффициенти ҳисоблаб чиқарилади. У фойдаланувчи ускуна эгасига қай даражада ўхшашлигини кўрсатади. Бунда матн териш тезлиги, овоз, юз тузилиши, жойлашув ўрни, Wi-Fi алоқа нуқтаси ва Bluetooth ускуналарнинг узоқ-яқинлиги инобатга олинади.\nУскуналардаги оддий дастурларни Trust Score кўрсаткичлари унча катта бўлмаганида ҳам ишга туширса бўлади. Аммо банк дастурлари ва бошқа муҳим сервислар фақат максимал даражага яқин кўрсаткичлар қайд қилинганидагина ишга туширилиши мумкин.


Tasodifiy hikoya: Baron 8 (kamolov)\nKo'pchilikning iltimosiga binoan hikoyaning davomi. - Qayerdaman ? - Sеrxioning ovozi zo`rg`a ch...davomi\nҲозиргина Огайо қиши ҳукмрон эди: эшик ва деразалар тақа-тақ ёпилган, ойналарни қалин қиров босган; томларнинг қирраларидан найзасимон сумалаклар осилиб турар, болалар тепаликлардан чанғиларда ўқдек учар, қора айиқ мўйнасидан тикилган пўстинли аёллар сирпанчиқ кўчаларда кезинар эдилар.\nТўсатдан иссиқ ҳаво тўлқини шаҳар бўйлаб ёйилди, худди тасодифан очиқ қолган новвойхона эшигидан чиққан ҳовур сингари ҳаммаёқни иссиқ ҳаво қоплади. Уйлардан шовуллаб сувлар оқди. Буталар ва болаларнинг эгнилари ҳўл бўлди. Томлардан сумалаклар узилиб тушар, ерга тушиб майда-майда бўлар ва эриб кетар эди. Эшиклар ланг очилди. Осмонда булутнинг чоки сўкилди. Болалар эгниларидан свитерларини ечиб отдилар. Онажонлар ҳам айиқ мўйна пўстинларини елкаларидан ташладилар. Қор эриб, ўтлоқзорда бултурги майсалар мунғайиб кўринди.\nРакета ёзи. Оғиздан-оғизга, уйдан-уйга шу икки сўз кўчиб юрар эди: Ракета ёзи. Худди чўл нафасидек қайноқ ҳаво деразалардаги муз нақшларни эритиб юборди, улар ўрнида нафис кашталар сузилиб кўринди. Чанғи ва конкилар бирдан керак бўлмай қолди. Аёзли осмондан тепалик устига қўнаётган қор ергача келмай, ҳаводаёқ қайноқ ёмғирга айланмоқда эди.\nРакета ёзи. Одамлар ёмғир томчилари питрадай тўкилаётган айвондан бошларини чиқариб, қизара бошлаган осмонга қарар эдилар.\nПуштиранг олов ва чўғдек ҳовур уфуриб турган космодромда ракета қаддини ғоз тутиб турар эди. Аёзли қиш тонгида ракета ўзининг қудратли оташ нафаси билан атрофни ёз қилиб юбораётганди. Ракета об-ҳаво яратмоқда ва бир неча лаҳзадан буён чор атрофда ёз ҳукм сурмоқда эди...\nУлар Марс сайёрасида, биллур устунли уйда қуриб қолган денгиз соҳилида яшар эдилар ва ҳар куни эрта билан миссис К.нинг биллур деворлардан етилиб чиққан олтин меваларни еяётганини ёки қайноқ шамол ахлатлар билан биргаликда учириб келган оҳанрабо чангини ҳовучлаб сочганча ўша ерларни тозалаётганини кўриш мумкин эди. Кечга яқин қадимий денгиз ҳаракатсиз ва қайноқ ҳолга келган бир пайтда ҳовлидаги анжир дарахтлари қилт этмай қолар эди ва кўҳна Марс шаҳарчаси ёп-ёлғиз сўппайиб турар эди, ҳеч ким кўчага чиқмас, мистер К.ни эса ўз хонасида бўртиқ иероглифларни арфа торлари каби бармоқлари билан чертганча маъдан китобни ўқиётганини кўриш мумкин эди. Унинг қўл остида китоб қўшиқ куйларди, куйловчи қадимий товуш денгиз ўзининг қирмизи тумани билан соҳилларни қоплаб олган ва қадимий одамлар маъдан найза ва электр тўрлари билан қуролланиб, жангга кетаётган одамлар ҳақида ривоят қиларди.\nМистер ва миссис К. йигирма йил ўлик денгиз соҳилида яшашди ва уларнинг оталари ва боболари ҳам, мана, ўн асрдирки, гулга ўхшаб қуёш томонга юз буриб айланиб турган мана шу уйда истиқомат қилиб келган эдилар.\nМистер ва миссис К. ҳали унчалик кекса эмас эдилар. Уларнинг юзлари чинакам марсликлардек тоза, қорачадан келган эди. Кўзлари олтин тангалардек сап-сариқ, овозлари майин ва ёқимли. Илгари улар кимёвий олов билан суратлар чизишни яхши кўрар эдилар, шароб дарахтлари лиммо-лим тўлиб оққан анҳорларда сузишни ёқтиришарди, кейин эса тонггача хилватгина хонада мовий нур таратиб турган портретлар тагида суҳбат қурар эдилар.\nЭнди улар унчалик бахтли эмас эдилар.\nЎша куни эрталаб миссис К. худди сариқ мумдан чаплаб ясалгандек, ҳосилсиз қумларнинг узоқ-узоқларга таралаётган жазирама ҳовурига қулоқ тутганча устунлар ўртасида тик турар эди.\nНимадир содир бўлиши керак эди.\nАёл кутар эди.\nУ ана-мана қум устига чақновчи мўъжизани келтириб босмоқчи, сиқмоқчи ва эзиб янчмоқчи бўлган мовий Марс осмонидан кўз узмай қараб турарди.\nАммо ҳамма нарса ўша-ўша эди.\nКутавериш жонига теккач, аёл туманли устунлар оралиғида у ёқдан-бу ёққа юра бошлади. Бўғотдаги тарновлардан ёмғир жилғаланиб оқарди, бундан тандирдек қизиган ҳаво бироз салқин тортгандек, унинг баданини силагандек бўларди. Жазирама кунларда бу дарёга тушиб чўмилиш билан баравар эди. Салқин жилғалар ерни ҳўл қилди. Эрининг китобни тинмай чалаётгани қулоғига чалиниб турарди; қадимги оҳанглар унинг бармоқларига заррача таъсир қилмаётгандек эди.\nАёл хаяжонсиз ўйларди: қачонлардир худди анави ўзининг киши ақли етмас китобларига мўъжаз арфага ёпишгандек маҳкам ёпишиб олган, худди илгари бўлганидек, вақт-соати келиб эри уни ҳам бағрига босишига, юз-кўзларини силаб эркалашга вақт топа олишига имони комил эди.\nАфсус! Аёл бошини чайқади, ҳафсаласи пир бўлгандек билинар-билинмас елкаларини учириб қўйди, олтинранг киприкли кўзларини аста беркитди. Никоҳ ҳаттоки илгаридан таниш бўлган ёш йигит-қизларни ҳам кекса қилиб қўяди...\nАёл ўриндиққа чўкди, ўриндиқ бамисоли унинг бутун вужудини бағрига олди. У асабий қошларини чимирди ва кўзларини юмди. Аёл туш кўра бошлади. Қорача бармоқлари титраб кетди, беихтиёр ҳавода ўйнай бошлади. Лаҳза ўтиб, аёл ўриндиқда чўчиб қаддини ростлади ва оғир-оғир нафас ола бошлади.\nУ худди бировни кўрмоқчи бўлгандек шоша-пиша хонага разм солиб чиқди. Таажжуб: устунлар оралиғи бўм-бўш эди.\nУчбурчак эшикда эри кўринди.\n— Сен мени чақирдингми? — ғижиниб сўради эри.\n— Йўқ! — деярли қичқириб жавоб берди аёл.\n— Менга худди қичқиргандек бўлиб туюлдинг.\n— Ростданми? Мен мизғиб туш кўраётган эдим.\n— Кундузия? Сенда илгари ҳеч бунақа бўлмасди-ку.\nАёлнинг кўзларидан унинг ўзи ҳам туш кўрганидан таажжублангани шундоқ кўриниб турарди.\n— Қизиқ, жудаям қизиқ, — ғудранди аёл. — Бу туш...\n— Хўш? — эри китобга қайтиб боришга тоқатсизланаётган эди.\n— Тушимга бир эркак кирибдики...\n— Баланд бир эркак. Бўйи олти фут бир дюйм1 келади.\n— Бу қанақаси: бутун бошли бир дев, алвасти-ку!\n— Нимагадир, — аёл дона-дона қилиб сўзлай бошлади, — у алвастига ўхшамасди. Тўғри, бўйи жуда баланд эди. Унинг — эҳ, биламан, бу гаплар сенга алаҳсирашга ўхшайди — унинг кўзлари кўм-кўк эди!\n— Кўзлари кўм-кўк эди, — такрорлади мистер К. — Эй худойим, кейинги гал қанақа туш кўрар экансан-а?! Ҳали қоп-қора сочли одам ҳам кўрдим дерсан.\n— Буни қандай билдинг? — деди аёл.\n— Шунчаки тўғри келган рангни айтдим-қўйдим-да, — қуруққина жавоб берди эр.\n— Ҳа, сочлари қоп-қора! — қичқириб деди аёл. — Бадани эса оппоқ. Жудаям ғалати одам! Эгнидаги кийимлари ҳам ғалати, у осмондан иниб тушди-да, мен билан мулойим гаплаша кетди.\n— Осмондан эмиш. Шу ҳам гап бўлди-ю.\n— У қуёшда чарақлаб турган маъдан машинада учиб келди, — эслай бошлади миссис К. У кўрганларини кўз олдига келтириш учун кўзларини юмди. — Тушимга осмон кирди. Шунда бир нарса ялт этди. Худди ҳавога отилган тангадек. Кейин у катталаша бошлади. Катталашиб-катталашиб ерга равон тушиб келди, — бу узун кумушранг думалоқ кема, бегона кема эди. Сўнг биқиндаги эшик очилди-да, ундан баланд бўйли бир эркак чиқиб келди.\n— Кўпроқ ишлаганингда бундай аҳмоқона тушлар кўрмас эдинг.\n— Менга эса бу жуда ёқди, — жавоб берди аёл ўриндиққа ўзини ташлаб. — Шундай нарсаларни тасаввур қиламан деб ҳеч хаёлимга келмаганди. Қоп-қора сочлар, кўм-кўк кўзлар, оппоқ бадан! Қандай ажойиб эркак, бунинг устига, жуда чиройли ҳам.\n— Сенга шунақа туюлган.\n— Вой ичи қора-ей. Мен шундай бўлишини хоҳлаганмидим, пинакка кетганимда у ўзи пайдо\nОнлайн: 1 / 179 | + reklama


Кун мавзулари, 06 октябр 2015\n22 январ 2020, Тошкент вақти: 07:11\n“Украинада бедарак йўқолган дўстим Алимардонни қидираяпман!”\nФарғона вилояти Ўзбекистон тумани Нурсуҳ қишлоғи Юқори маҳалласида туғилган 23 яшар Алимардон Раҳматов 2013 йилнинг октябридан бери дом-дараксиз кетган. Ўғлини кутиб яшаëтган онанинг сўрови билан Озодликка гапирган яқин дўсти¸ Алимардонни билган-кўрганлардан унинг тақдирига оид хабар беришни¸ мабодо¸ Алимардоннинг ўзи тирик бўлса¸ ундан онасига телефон қилишни сўради.\nАндижон вилояти Балиқчи туманидаги мактаблардан бирида ўқийдиган бешинчи синф ўқувчисини муқаддам судланган 36 яшар йигит зўрлади. Зўрлангандан сўнг уриб чалажон қилинган қизалоқнинг ҳаёти сақлаб қолинди. Жиноят содир этганликда гумон қилинган шахс қўлга олинган ва тергов давом этмоқда.\nКореялик иш берувчини ўлдириб, далага кўмган икки ўзбек қидирилмоқда\nКорея матбуотида маҳаллий фермерни қийнаб ўлдириб, далага кўмган ва банкдаги пулини ўмариб қочишда гумон қилинган икки ўзбекистонлик қидирилаётгани хабар қилинмоқда. MBC ва бошқа йирик корейс телеканалларида берилган хабарларга кўра, жиноятчилар марҳумнинг 28 минг АҚШ долларига яқин пулини ўғирлаган. Кореядаги ўзбеклар жиноятчиларнинг Ўзбекистонга қочганини айтмоқда.


ProSports Management: Ўруновнинг агенти жуда жиддий одам, Остонга ҳамон янги таклифлар бор! – O'zbekiston Milliy paralimpiya qo'mitasi\nProSports Management: Ўруновнинг агенти жуда жиддий одам, Остонга ҳамон янги таклифлар бор!\nРоссия футболида ўз ўрнига эга бўлган ProSports Management компанияси ўзбек футболига ҳам бегона эмас. Элдор Шомуродовнинг “Женоа”га трансфер қилинишида ҳам бу компания раҳбари Герман Ткаченко ва мутахассис Қаҳҳор Мўминовнинг хизмати бор. Трансферларга ихтисослашган transfermarkt порталидаги маълумотларга қараганда, Ўзбекистон миллий терма жамоаси сардори Одил Аҳмедов ҳам шу компания мижози ҳисобланади.\nКомпания директори Германи Ткаченко журналистларга берган интервьюсида яна бир ўзбекистонлик футболчи – Остон Ўрунов ҳақида кўпчиликка маълум бўлмаган маълумотларни ошкор қилди. Ушбу интервьюнинг Ўруновга тегишли қисмини эътиборингизга ҳавола этамиз.\n– Ўрунов учун 2 миллион евро яхши таклифми?\n– Мен бу трансферни муҳокама қилишни истамайман. Чунки манфаатлар тўқнашувига нишон бўлиб қолишим мумкин.\n– “Уфа”нинг собиқ бош мураббийи Вадим Евсеев шу сумма ҳақида гапирганди…\n– ЦСКА ва “Рубин” Остон учун 2 миллион евродан таклиф қилган эди. Бу борада изоҳ беришим бироз қийин, чунки менинг компаниям Ўруновнинг агентлик ҳуқуқлари бўйича иштирокчи ҳисобланади. Бироқ бу унчалик катта ҳуқуқ эмас. Ўруновнинг жуда жиддий агенти бор – Ли Фэнг, Хитойдан.\nЎзим Ўрунов ҳақида жуда яхши фикрдаман. Ёзги трансферлар вақтида жуда кўп мунозара қилдик ва ҳатто тортишиб ҳам қолдик. Чунки мен унинг ЦСКА ўтиши тарафдори эдим. У ерда ёш футболчига қулайроқ бўларди. ЦСКАдаги рақобатчилар “Спартак”даги Алекс Крал, Залимхан Бакаев, Роман Зобнин каби номдор ва ўта кучли эмас. ЦСКА ёшларни асосий таркибга тайёрлашни яхши билади ва у ерда ёшларга босим камроқ. “Спартак” ҳам Остонни олиб хато қилмаганига аминман. Ўрунов бугунги кунда ҳам яхши таклифлар бор. Бу Шамиль Газизовнинг ютуғи.\nСир бўлса ҳам шуни айтишим мумкинки, аслида Ўрунов жорий йилнинг бошида ЦСКАга ўтиши керак эди. Февраль ойида “армиячилар” билан хорижга йиғинга бориши режалаштирилганди. Лекин виза муаммоси туфайли бу амалга ошмади. ЦСКА бош мураббийи Виктор Гончаренкога Ўруновнинг ўйини доим маъқул келган. Лекин бир марта кўрикдан ўтиши шарт эди. Натижада у “Уфа”га ўтиб кетиб қолди.\nМен Ўруновга ишонаман, лекин вазият қуйидагича: “Спартак” етакчилардан бири, бу катта клуб. Унга осон бўлмаслиги аниқ. Шу билан бирга кучли рақобат у танлаган касбнинг ажралмас қисми. Остон албатта ҳаммасини уддалайди.\n– Газизов амалда Ўруновни ўзидан ўзи сотиб олган бўлиб чиқяпти. Шундай эмасми?\n– Хўш, нима бўпти? Сотиб олмаслиги керакмиди?\n– Энди, янги иш жойида биринчи трансфери шу бўлди-да…\n– Менга бунақа гаплар ёқмайди. Бошқалар олдида шундай устунликка эга бўлиб турган пайтингда, бундан фойдаланиб қолиш керак эмасми? Газизов бу ўйинчига чин дилдан ишонади, уни ич-ичидан яхши билади. Унинг барча хислатлари ва сифатлари билан яхшигина таниш. Ҳеч ким қарор қилишга ботина олмаган пайтда, айнан Шамиль таваккалга қўл урди. Агар бошқа вазият бўлганда уни “Спартак”га бермас эдик. Атрофда туриб фикр билдираётганим йўқ. Мен уни ЦСКАга ўтиши тарафдори эдим. ЦСКА Ўрунов учун 2 миллион ва кейинги трансферидан катта улуш ваъда қилганди. Остоннинг ўзи “Спартак”дагидан озгина камроқ маош оларди, холос. Бу масалада қарор қабул қилиш масъулияти Шамилда эди ва айнан у Остонни “Спартак”га ўтишини ҳал қилди.\nТаъкидлаш жоизки, Остон Ўрунов “Спартак”да кучли ва тажрибали футболчилар билан муносиб рақобатлашишга ҳаракат қилмоқда. Бош мураббий Доменико Тедеско ҳам ўзбек ярим ҳимоячисига ишонч билдирмоқда ва мослашиши учун етарли вақт беришини таъкидлаган. Ҳозирча, Остоннинг ўзи шу кунга қадар барча турнирларда етита учрашув ўтказиб, битта гол уришга муваффақ бўлди. Айни пайтда эса, эндигина жароҳатидан фориғ бўлган футболчимиз, яна шикастланиб сафдан чиқди. Хуллас, Остон учун синовлар жараёни давом этмоқда.\nCoca Cola Суперлига. Бугун Муборакда ва Тошкентда ўйинлар бор\nСульшер янги футболчини нишонга олди


Ўзбекистон — Жанубий Корея: АКТ соҳасидаги изчил алоқалар\nБугунги кунда ҳар бир давлатда барқарор тараққиётга эришиш, дунё миқёсида унинг рақобатдошлик даражасини юксалтириш, катта қулайликлар эшигини очиш, бошқаришни стратегик даражада ташкил этишда ахборот-коммуникация технологияларининг роли тобора ортиб бораяпти.\nҚайси жабҳага эътибор қаратманг, шунга ишонч ҳосил қиласиз. Айни пайтда жаҳон миқёсида яратилаётган ялпи ички маҳсулотнинг тахминан 5,5 фоизи мазкур соҳага тўғри келаётган бўлса, бу кўрсаткич 2020 йилда 9 фоиздан ошиши кутилаётгани бунга бир мисолдир. Масалан, Корея Республикасида АКТнинг ЯИМдаги ҳиссаси 11,8 фоиздан зиёд, Швецияда 7 фоиз, Америка Қўшма Штатларида 6,8 фоизга тенг.\nБинобарин, республикамизда ахборот-коммуникация технологияларини изчил ривожлантириш, унинг ҳуқуқий-ташкилий асосларини янада такомиллаштириш, ушбу йўналишда илғор давлатлар, жумладан, Жанубий Корея тажрибасини ўрганиш, унинг ютуқларини самарали қўллашга алоҳида эътибор қаратилмоқда.\nПойтахтимизда ташкил этилган эркин ва очиқ таъминот масалалари бўйича Ўзбекистон — Жанубий Корея форумида ана шулар алоҳида таъкидланди. Тадбирда икки мамлакатнинг мазкур соҳада фаолият олиб борувчи компания ҳамда концернлари, тегишли вазирлик ва идоралар, ишбилармонлар, илмий тадқиқот марказлари вакиллари, етакчи экспертлар ҳамда профессор-ўқитувчилар қатнашди.\nМаълумки, Ўзбекистон Республикаси Президенти Ислом Каримовнинг Корея Республикасига, Корея Республикаси Президенти Пак Кин Хэнинг юртимизга давлат ташрифлари ижтимоий-сиёсий, савдо-иқтисодий жабҳалар қатори ахборот-коммуникация технологиялари бўйича ўзаро манфаатли алоқаларни янада мустаҳкамлашга туртки берди. Зотан, учрашувлар давомида имзоланган ҳуқуқий ҳужжатлар қатор чора-тадбирларни изчил рўёбга чиқаришга хизмат қилаяпти.\nУмуман олганда, мамлакатимизда жамият ҳаётига АКТнинг энг сўнгги ижобий тенденциялари ва инновацияларини олиб кириш ҳамиша диққат-эътиборда турибди. Бунда қатор қонунлар, давлатимиз раҳбарининг Фармон ҳамда қарорлари ва бошқа ҳужжатлар қабул қилингани пухта пойдевор бўлмоқда. Хусусан, Юртбошимизнинг 2013 йил 27 июндаги тегишли қарори билан “2013 — 2020 йилларда Ўзбекистон Республикасининг Миллий ахборот-коммуникация тизимини ривожлантириш комплекс дастури” тасдиқланиб, унинг ижроси изчил таъминланаяпти. Бошқача айтганда, белгиланган давр ичида 2,1 триллион сўмлик телекоммуникация технологиялари ва алоқа инфратузилмасини ривожлантиришга қаратилган қатор лойиҳалар амалга оширилаётир.\nЎзбекистон Республикаси Ахборот технологиялари ва коммуникацияларини ривожлантириш вазирлиги билан Корея Республикаси Фан, ахборот-коммуникация технологиялари ва келажакни режалаштириш вазирлиги ўртасида йўлга қўйилган самарали ҳамкорлик натижасида айни пайтда “электрон ҳукумат” маълумотлар базаси ва ахборот тизимлари комплексини яратишга катта аҳамият қаратилаётир.\nЗеро, мазкур қулайлик мамлакатда демократик ислоҳотларни янада чуқурлаштириш ҳамда фуқаролик жамиятини ривожлантириш, жумладан, аҳолининг узоғини яқин, мушкулини осон қилиш, вақт, ортиқча сарф-харажатларни тежашга қаратилгани билан долзарбдир. Бугунги кунда давлат интерактив хизматлари сони 1088 тага етгани, барча тадбиркорлик субъекти солиқ ва статистик ҳисоботларни электрон шаклда топшираётгани ана шу саъй-ҳаракатлар самаралари қаторига киради.\nЎз навбатида, соҳада мутахассислар тайёрлаш ҳамда уларнинг малакасини оширишда катта ютуқларга эришилмоқда. Тошкент шаҳридаги Инҳа университети филиалида дастурий таъминот маҳсулотлари ишлаб чиқариш, ахборот тизимлари ва компьютер тармоқларини бошқариш бўйича халқаро стандартларга жавоб берадиган кадрлар тайёрланаяпти. Қолаверса, Тошкент ахборот технологиялари университети ҳузурида “Электрон ҳукумат” ўқув маркази, Ўзбекистон — Жанубий Корея ахборот технологиялари маркази фаолияти йўлга қўйилганки, бу ҳам ана шу каби эзгу мақсадларга хизмат қилмоқда.\nФорум давомида Жанубий кореялик меҳмонлар юртимизда АКТ соҳаси салоҳиятини юксалтириш, IT-саноатини янада такомиллаштириш, унинг моддий-техника ва кадрлар базасини мустаҳкамлаш борасида олиб борилаётган амалий ишларга юксак баҳо берди.\nМазкур рукндаги бошқа мақолалар: « Қонун ижодкорлиги ва назорат институти\tОлий Мажлис Қонунчилик Палатасида »


Юнусобод туманида учта ёнма-ён уйда ёнғин содир бўлди - Daryo\n13:36, 12.09.2019 32421\nЮнусобод туманида учта ёнма-ён уйда ёнғин содир бўлди\nТошкентнинг Юнусобод туманидаги «Хиёбонтепа» МФЙ Бодомзор 10-тор кўчасида жойлашган 3-А, 5-А ва 3-уйларда ёнғин содир бўлди. Тошкент шаҳар Ёнғин хавфсизлиги бошқармаси хабарига кўра, ёнғин ҳақидаги хабар 12 сентябрь куни соат 02:34 да келиб тушган.\nВоқеа жойига 4 та ёнғин ўчириш бўлинмаси жалб этилган. Биринчи бўлинмалар кўрсатилган манзилга соат 02:39 да етиб борган. Кўрилган тезкор ҳаракатлар натижасида ёнғин соат 03:07 да қуршаб олинган ва 03:19 да тўлиқ бартараф этилган.\nТан жароҳати олганлар ва ҳалок бўлганлар қайд этилмаган. Ёнғин оқибатида 3-А-уйнинг 120 квадрат метр майдонда томи, шифти ва ички жиҳозлари ёниб зарарланган. Ёнғин майдони кенгайиши оқибатида 5-А ва 3-уйларнинг 30 квадрат метр ва 10 квадрат метр майдондан том қисмлари ёниб зарарланган. Ёнғиндан уйларнинг жами 590 квадрат метр майдони сақлаб қолинган.\nЁнғиннинг қўшни биноларга тарқалишига уйларни қуришда ёнғинга қарши оралиқ масофалар инобатга олинмаганлиги ва ёнғинга қарши деворлар қурилмаганлиги сабаб бўлган. Ҳодисанинг келиб чиқиш сабаби ва моддий зарар миқдори аниқланмоқда.\nБундан аввал Тошкентдаги хонадонда дазмол назоратсиз қолдирилиши оқибатида ёнғин юз берганди. Хоразмдаги хонадонда содир бўлган ёнғинни ўчиришга эса бир соат вақт кетган.\n20:34 Бугун 738\n20:13 Бугун 1546\n19:55 Бугун 2663\n19:36 Бугун 3673\n17:38, 07.12.2019 148906\n16:12, 08.12.2019 91582\n21:14, 07.12.2019 91315\n16:33, 08.12.2019 83435


Нуронийлар маскани – ибрат мактаби – Сурхон тонги\nБош саҳифа / Жамият / Нуронийлар маскани – ибрат мактаби\nМарт 6, 2018\tЖамият Изоҳ қолдириш 522 Кўрилди\nЁши улуғ инсонларга ҳурмат кўрсатиш халқимизга хос эзгу қадриятлардан саналади. Давлатимиз раҳбарининг “Ўзбекистон фахрийларни ижтимоий қўллаб-қувватлаш “Нуроний” жамғармаси фаолиятини янада такомиллаштириш чора-тадбирлари тўғрисида”ги фармони ижроси доирасида воҳамиздаги бир қанча шаҳару туманларда ҳам нуронийлар масканлари бунёд этилаётир.\nАна шу ғамхўрликнинг яна бир амалий ифодаси сифатида Ангор туманида фойдаланишга топширилган “Нуронийлар маскани” ҳам фаолият олиб бормоқда. Тумандаги “Шарқ гули” маҳалласида қарийб 500 миллион сўм маблағ эвазига қурилган ва замонавий жиҳозланган “Нуронийлар маскани”да кутубхона, шахмат- шашка хонаси, ўқув ва тренажёр заллари, фаоллар ва тиббиёт хонаси мавжуд.\n— Ёши улуғ инсонларга кўрсатилаётган эътибор ва ғамхўрлик кўнглимизни тоғдек кўтариб, умримизни зиёда қилмоқда. Мажмуамизда биз учун нима керак бўлса, барчаси муҳайё этилган, — дейди “Нуроний” жамғармаси туман бўлими раҳбари, халқ таълими фахрийси Эсон Мардонов.\n“Нуроний” жамғармаси туман бўлимига 11 минг 760 киши аъзо саналади. Улар жамоатчилик Кенгашларига бириккан ҳолда, ҳар 25-30 та хонадонда битта масъул сифатида ҳудуддаги оилавий ва бошқа муносабатлар юзасидан келиб чиққан муаммоларга атрофлича ечим излашмоқда. Ангорлик отахону онахонлар юртимиздаги тинчлик ҳамда осойишталикка шукрона айтиб, яратилган қулайлик ва имкониятлар учун давлатимиз раҳбарига миннатдорлик билдиришмоқда.\nОлдинги Жиноят дарахти суғорилмаса…\nКейинги Таълим ҳалолликни ёқтиради


Татаристонга меҳнатга лаёқатли муҳожирлар – малакали ишчилар керак - Фарғона.Ру ахборот агентлиги\n16:36 msk, 10 Июль 2020\nТатаристонга меҳнатга лаёқатли муҳожирлар – малакали ишчилар керак\n26.04.2007 20:30 msk\nРоссиянинг меҳнатга лаёқатли аҳолиси, афсуски, тез суръат билан камайиб бормоқда. Мутахассисларнинг фикрича, яқин йигирма беш йил ичида ишчи кучига бўлган эҳтиёжни қоплаш учун йигирма миллиондан кам бўлмаган муҳожир керак бўлади. Шундоқ экан, яқин йилларда биз кенг кўламдаги миграцион жараёнларга гувоҳ бўламиз.\nТатаристон менталитет жиҳатдан яқин\nТатаристонда муҳожирларни катта умидлар билан кутаяптилар, чунки гастарбайтерлар меҳнатидан фойдаланиш манфаатли иш экани равшан. Яқин хориждан келган малакали ишчилар меҳнати норозилик туғдирмайди, бунинг устига унча қиммат ҳам эмас. Нижнекамск нефтни қайта ишлаш мажмуаси қурилишининг ўзигаёқ яқин орада кўп миқдорда чет элликлар жалб қилинишлари мумкин. Талаб катта бўлган мутахассислар: кранчилар, бульдозерчилар, монтажчилар, қурувчилар ва пайвандчилар.\nМуҳожирлар ҳозир ҳам Татаристонда кам эмас. Масалан, ўтган йили ташқаридан келган саксон мингга яқин киши рўйхатга олинганди. Булар машруълашишни истаган кишилар, холос. Яна шунча киши республикада норасмий равишда яшаётган бўлиши ҳам эҳтимолдан ҳоли эмас. Бироқ миграцион қонунчиликда бўлган ўзгаришлар аксар гастарбайтерларни ўз келажаклари ҳақида ўйлашга мажбур қилмоқда. Бугунги кунда ҳар қанақа иш берувчи ҳам рўйхатдан ўтмаган чет эллик меҳнаткашни ишга қабул қилавермайди, чунки бу катта молиявий муаммолар туғдириши мумкин. Мисол учун, муҳожирлар меҳнатидан ноқонуний фойдаланган ҳуқуқий шахслар 250-800 минг рублгача жарима тўлашлари мумкин. Бундай маблағлардан ажраш кўп ширкатлар учун хонавайрон бўлиш билан баробар. Шундай экан, четдан келган ишчиларнинг машруълашишларига тўғри келади. Шу йилнинг март ойи ўрталарига келиб республика муҳожирлик хизматига 6200 га яқин чет эллик ишлаш учун рухсатнома бериш ҳақида ариза билан мурожаат қилган. Ҳозирча 5000 гастарбайтер рухсатнома ололган. Дарвоқе, бу ўтган йили бир йил давомида олинган рухсатномалар миқдоридан бир ярим баравар кўп деганидир.\nҚайд этиш жоизки, Татаристон, асосан, собиқ Совет Иттифоқи республикалари фуқаролари ўртасида машҳур, чунки бу диёр уларга менталитет ва маданият юзасидан яқин. Умуман олганда, малакали ишчиларни жалб қилиш учун маданиятлар ўхшашлигининг ўзи камлик қилади. Ахир муҳожирлар учун турар-жой қуриш, уларга талаб каттароқ бўлган мутахассисликларни ўзлаштиришда ёрдам бериш керак-да.\nКим қандай қилиб нон топади?\nТатаристонга муҳожирлар қайси мамлакатлардан кўпроқ келади? Одатда, Озарбайжон, Украина, Тожикистон, Ўзбекистон, Қозоғистон, Қирғизистон ва Арманистондан келадилар. Узоқ хориж мамлакатлари ичида республикага келганлар сони бўйича Туркия, Германия ва АҚШ пешқадамлик қилади.\nЭслатиб ўтамиз, шу йилдан бошлаб Россияга келган чет элликларни рўйхатга олиш тартибига [муҳожирлар учун манфаатли] жиддий ўзгартишлар киритилган. Масалан, агар авваллари иш топиш учун гастарбайтер бир кишига йигирма мураббаъ метрдан кам бўлмаган жой ҳисобидан келиб чиққан ҳолда турар-жой топиши керак бўлган бўлса, эндиликда у фақат яшаш жойидангина эмас, балки исталган манзил бўйича ҳам рўйхатдан ўтиши мумкин. Рўйхатга олиш учун жамоатчилик ташкилоти ёки фирма ҳам ўз манзилини тақдим этиши мумкин.\nБундан ташқари, муҳожирларни иқтисодий ва сиёсий барқарорлик ҳам жалб қилади. Агар авваллари четдан келганлар ўз қадрдон жойларини миллий, диний ёки лисоний муаммолар туфайли тарк этган бўлсалар, бугунги кунда бошқа мамлакатга кетишга ундаётган сабаб, аксар ҳолларда, моддий сабабдир. Умуман олганда, Татаристонга келаётган муҳожирлар сонининг ортишига йил фасли ҳам таъсир кўрсатади. Ёзги мавсумда ўттиз мингга яқин чет эллик рўйхатга туради, қишда эса уларнинг миқдори уч баробар кам бўлади. Ўрни келганда, бу рақамларнинг йилдан-йилга ортиб бораётганини қайд этиш жоиз.\nОдатда, муҳожир савдо-сотиқ билан пул топади, деб ҳисоблаш одат тусига кириб қолган. Албатта, миграцион қонунчилик моддаларига ўзгартиш киритилганидан сўнг 2007 йилнинг биринчи апрелидан Россия бозорларида чет элликлар сотувчилик қилишлари мумкин эмас. Бироқ собиқ совет республикаларидан келганларга бозорда бошқа ишлар билан машғул бўлиш ёки ўз савдо “нуқта”ларида россиялик бировни ишлатиш маън қилинган эмас. Умуман олганда, муҳожирлик хизмати томонидан тарқатилган маълумотларга мувофиқ Татаристон ҳудудида ташқаридан келганларнинг кўпчилиги савдо-сотиқ билан шуғулланмайдилар. Масалан, қурилишда четдан келганларнинг етмиш фоиздан кўпроғи меҳнат қилади. Бозорларда ўн бир фоиздан кўп бўлмаган муҳожир, умумий овқатланиш жабҳасида тўрт фоиз, транспортда ҳам шунча фоиз муҳожир ишлайди.\nДарвоқе, четдан келганларнинг фаолият доираси кўпинча уларнинг қайси мамлакатдан келганига боғлиқ. Муҳожирлик хизматидан олинган маълумотларга кўра, ўзбеклар бозорлардан ташқари умумий овқатланишда ва қурилишда ҳам, хизмат кўрсатиш соҳасию йўналишли таксида ҳам ишлайдилар. Озарбайжонликлар яқин-яқинларгача тар мевалар сотишни афзал кўрардилар. Арманистондан келганлар эса қурилиш билан бирга автосервислар салонларини ташкил қилиш билан шуғулланадилар. Вьетнамликлар эса базалардан енгил саноат молларини улгуржи харид қилишиб, уларни доналаб сотиш билан машғуллар.\nМуҳожирларнинг у ёки бу ҳудудга интилишлари учун уларга бу жойда қонунан ишлашга яхши шарт-шароит яратиб бериш зарур. Бу йўналишда Татаристонда ижобий силжишлар кўзга ташланаяпти. Яқинда эса республика Федерал муҳожирлик хизмати бошқармасининг ўз интернет-портали пайдо бўлди. Бу сайтга кираркансиз, Россия ёки чет эл паспортини олиш ёки рўйхатдан ўтиш учун қандай ҳужжатлар зарур бўлишини билиб олишингиз мумкин. Портал фойдаланувчилари ўзлари хоҳлаган саволларни беришлари ва электрон почта ёки телефон орқали бунга жавоб олишлари мумкин бўлади. Яъни муҳожирлар узоқ ва машаққатли йўлга чиқишдан аввал ўзларига керакли маълумотни ола биладилар.


"Қизилқум" катта ўзгаришлар остонасида / CHAMPIONAT.asia\n21:26"Реал" Каземирога ўринбосар топди 0 21:12Траоре "Барселона"га қайтмоқда 8 20:50АПЛнинг икки клуби "Наполи" ҳужумчиси Осимхен учун курашмоқда 3 20:28Роналду Transfermarkt'дан хафа бўлди ва унинг Инстаграм аккаунтини блоклади 18 20:09"Милан" ўз тарихида илк бор сербиялик футболчи харидига қўл урди 9 19:53Ўртоқлик учрашуви. Ўзбекистон - Жанубий Судан 3:0 139 19:40Фирдавс Абдусалимов: "Динамо"даги айрим кишилар туфайли қадрдон жамоамга қайта олмаяпман” 5 19:25Футзал. Олий лига 7-турига Тошкент ва Олмалиқ мезбонлик қилади 0 19:16Иқтидорларни кашф қилишдан ортга чекинмайдиган "Зальцбург" ҳақида нималарни биламиз? 1 19:01ЖЧ-2022 саралаши. Эрон - Ироқ учрашувининг асосий таркиблари маълум қилинди 8 18:59ЖЧ-2022 саралаши. Ливанда ғалабага эришган Жанубий Корея вазифани 99 фоизга ҳал қилди 2 18:50"Шўртан" йиғинига "Бунёдкор", АГМК, "Навбаҳор" ҳамда "Бухоро"дан футболчилар бориб қўшилди 1 18:41“Ғиждувон” ҳам машғулотларни бошлади 2 18:39"Янгиер" 29 январь куни "Металлург" билан ўйнайди 0 18:11Хави "Барселона"га форвард ва вингер олиб келинишини истамоқда 3\n"Қизилқум" катта ўзгаришлар остонасида\nЗарафшоннинг “Қизилқум” жамоаси катта ўзгаришлар остонасида турибди.\nЙиғинни Тошкент вилоятининг Қизилтоғ шаҳарчасида олиб борган жамоа кеча “Навбаҳор” билан ўртоқлик баҳсида майдонга тушди (0:0).\nАйтиш керакки, мазкур ўйинда, “Қизилқум” сафида кўплаб янги футболчилар ҳаракат қилди. Аниқроғи, биринчи лиганинг иккинчи босқич ўйинларига жиддий тарзда тайёргарлик кўраётган Навоийнинг “Зарафшон-ПФК” жамоасида шуғулланаётган 10дан ортиқ футболчилар “Қизилқум” йиғинига ёппасига кўчиб ўтишди. Буни биринчи бўлимда ҳаракат қилган ўйинчилар таркибидан ҳам билиб олишингиз мумкин.\nБиринчи бўлимда тўп сурган футболчилар: Артём Макосин, Акмал Холиқов, Азиз Усмонов, Акмал Рустамов, Зафар Тўраев, Бобур Искандаров, Шерзод Файзуллаев, Жамшид Шохназаров, Руслан Санаев, Ҳуршид Юлдашев, Жалил Кимсанов.\nИккинчи бўлимда тўп сурган футбочилар: Эркин Жабборов, Фарруҳ Ҳайдаров, Жалил Кимсанов (Суннатилло Тошпўлатов), Файзулла Қамбаров, Даурен Эшбоев, Исроил Эргашев, Сарвар Холматов, Элдор Бойматов, Собир Усмонхўжаев, Наврўз Алимов.\nМазкур учрашувда ҳисоб очилмади ва томонлар ўзаро дурангга имзо чеқди.\nДарвоқе, юқорида айтиб ўтганимиздек, “Қизилқум” катта ўзгаришлар бўлиши кутилмоқда. Хусусан бош мураббий Рустам Забировнинг келгуси тақдири ҳам сўроқ остида. Сабаби катта эхтимол билан клуб мураббийлар штаби янгиланадиган бўлиб турибди. Лекин бу ҳозирча клуб расмийлари томонидан расман тасдиқланмади. Олинган маълумотларга қараганда, бугун-эрта раҳбарият қарорини айтади.


Ўзбекистон Омбудсмени сайлов бўйича бевосита мулоқот телефонини ишга туширди\n03 июл 2022, Тошкент вақти: 06:59\nЎзбекистон Омбудсмени қабулхонасида 14 октябрдан бошлаб ватандошларнинг сайловда иштирок этиши бўйича “Бевосита линия” телефони иш бошлади.\nМазкур хизмат 1096 қисқа номерига эга бўлиб, унда ўзбекистонликлар сайловдаги иштироки бўйича ўзларини қизиқтирган саволларга жавоб олишлари мумкин.\nБундан ташқари телефон орқали ватандошларга сайлов ҳуқуқи,сайлов рўйхатига тиркалиш тартиби ва бошқа шу каби масалалар бўйича маслаҳатлар берилади.\n14 декабрдан ишга тушадиган “Бевосита линия” телефони эрталабки 10дан кечки соат 6гача, 3-4 декабрь кунлари эса куну-тун дам олишсиз ишлаши айтилмоқда.\nЎзбекистонда президентлик сайлови 4 декабрь куни ўтказилади.


Бир қўлидан айрилган боланинг онаси тунларини азоб билан ўтказади. Аллоҳ йўлида ёрдам берайлик! (видео) - EFFECT.UZ\nБир қўлидан айрилган боланинг онаси тунларини азоб билан ўтказади. Аллоҳ йўлида ёрдам берайлик! (видео)\n. 05:57 | 28.06.2020\nEFFECT.UZ ахборот агентлиги ижодий жамоаси Тошкент вилояти Тошкени тумани Кўксарой МФЙдаги Оқтом маҳалласида яшовчи самарқандлик оиланинг аҳволи билан танишди.\nУшбу ночор оиланинг беш фарзанди бор. Иккинчи фарзанд бўлган Равшанбек 7 ёшида кўнгилсиз воқеа сабаб бир қўлидан айрилган. Тирикчилик илинжида оиласига ҳалол меҳнат эвазига ёрдам беришни истаган Равшанбекнинг бир қўли ёшлигида пахта титиш аппаратида жиддий жароҳатланган. У шундан бери одамлар билан қўл бериб сўраша олмайди, ўнг қўлида ёза олмайди, онаси пиширган овқатларни ўнг қўллаб тановул қила олмайди.\nАчинарлиси, бир ёқда ушбу оиланинг боши бўлган Алишер ака жигар циррози касаллиги билан 10 йилдан бери оғрийди. Хонадондаги аҳвол билан танишар эканмиз, танасининг ҳамма аъзолари ишлаб турса ҳам, аммо шукр нималигини билмайдиган одамлардан ўзларига келишларини сўраб, қалбан бир сония қотиб қолдик.\nОилада беш фарзанднинг онаси Дилноза опа Полвонованинг тиними йўқ. Бир томонда Равшанбек, яна бир томонда тўшакка михланган турмуш ўртоғининг қийналаётганидан кунда азоб чекади. Устига-устак, Дилноза опа зиммасига Алишер аканинг умуман гапириш ва эшитиш қобилиятидан айрилган икки сингли ва бир укасининг ҳам юмушларини бажариш масъулияти юкланган.\n“Ҳокимият, маҳалла, турли ташкилотлар, ҳатто Президент порталига ҳам ёрдам сўраб мурожаат қилдим, аммо натижа бўлмаяпти. Сардор ака деган бир тадбиркор ака бизга бир бош қўй олиб бердилар ва бироз ёрдам ҳам бердилар.\nKun.uz сайти ўтказган хайрия акцияси орқали тўпланган маблағлар орқали 2018 йил ўғлимга Россияда протез қўл қўйдириб қайтган эдик. Хайриядан ошиб қолган пулга Тошкент вилояти, Тошкент тумани, «Кўксарой» МФЙ, «Оқтом» маҳалласи, Тинчлик кўчасидан 4 сотих сотиладиган бўш ер сотиб олиб, бу ерга уй қурдик. Ёрдам берган барчага раҳмат айтаман!\nАммо давлатдан ёрдам сўрасак, уларнинг жавоблари «сизлар каби ночор оилалар кўп, нима қилайлик биз ҳам, ишлаш керак» деб юзимизга солишади. Беш фарзандим билан қийналиб кетдим, турмуш ўртоғим ва ўғлимнинг аҳволини кўриб турибсиз, уларнинг кўзига қандай қарашни ҳам билмай қолдим”, дейди Дилноза опа Полвонова.\nДилноза опа билан суҳбатимиз давомида турмуш ўртоғининг соғлиғидан ҳам ҳол сўрадик. Турмуш ўртоғи жигар циррози, бу ҳам камлик қилгандай, руҳий хасталикдан азият чекмоқда. Бундан аввал бир неча маротаба ўз жонига қасд қилишга уринган. Оила бошлиғининг рўзғор тебратиш имкониятидан мосуво эканлигига тўлиқ ишонч ҳосил қилдик.\nДилноза опанинг ўзи Чорсу бозорида сабзавот сотиб, бола-чақасини боқар эди. Аммо коронавирус балоси сабаб ҳозирда бу ишини давом эттира олмаяпти. Ишини давом эттиришига қарамай, аёлнинг картошка, сабзи сотиб топган даромади 10 кишидан ортиқ оилага нима ҳам бўлар эди?\n14 ёшли Равшанбек масаласига келсак, унинг ўнг қўлини 7 ёшлигида пахта титиш станоки чайнаб кетган. 2018 йил Россияда протез қўл қўйилган, аммо ҳозирда ушбу протез қўл кичрайиб, Равшанбекка тўғри келмай қолган. Бунга вақт ўтган сари Равшанбекнинг танаси ўсиб боргани ҳам сабаб бўлган.\n«Келажакда журналистика соҳасида ўқиб, мен ҳам одамларга ёрдамлашмоқчиман. Бу менинг энг катта орзуйим. Ёшлигимдан юрист бўлишни истардим, энди унга яна бир касбни шерик қилмоқчиман. Барча аъзолари соғ инсон, Аллоҳга шукр қилиб яшаши керак. Ҳаётда қўл ва оёқларни иложи борича яхши амалларни бажаришга йўналтириш керак. Тенгдошларимга шуни айтиб ўтмоқчиманки, борида шукр қилиб, тўғри ҳаёт тарзини танлаб, яшашга ҳеч нима етмайди», дейди 14 ёшли Равшанбек.\nҲозирда Равшанбекнинг ўнг қўлини электромеханик протез орқали тиклаш учун камида 300 миллион сўм керак бўлар экан. Равшанбекнинг аввалги жарроҳлик амалиёти 25 минг доллар маблағ эвазига амалга оширилганлиги бизга тўлиқ маълум.\n5 фарзандни ёлғиз улғайтираётган онага иккинчи фарзанд бўлмиш, Равшанбек қўл қўйдириб, дастёр бўлишни истайди. Айни пайтда айтганимиздек, Равшанбек халқи учун нафи тегадиган ҳуқуқшунос-журналист бўлиб хизмат қилмоқчилигини, яхши ўқиб, доимо яқинларини хурсанд қилишини айтади.\nЮқорида кўриб турганингиздек, ушбу оила жуда ночор бўлиб, юртдошларимиз сизнинг кўмак ва ёрдамингизга муҳтож. Катта оиланинг ягона боқувчиси Дилноза опа таъкидлаганидек, ҳозирда бу хонадонга ҳеч қаердан даромад келмайди. Аёл ҳар 3-4 кунда турмуш ўртоғига дори излаб, кўчага чиқади. Унинг фарзандлари турмуш ўртоғининг даволанишига энг зарур дори-дармонлар учун аёлга маблағ зарур. Ночорликдан қийналаётган аёлнинг ўрнида ўзимизни бир лаҳзага тасаввур қилиб кўрайлик…\nЗеро, Аллоҳ ўзининг муборак каломида шундай дейди: «Албатта, Биз иймон келтирган ва яхши амаллар қилганларнинг, гўзал иш қилганларнинг ажрини зое қилмасмиз» (Каҳф сураси 30-оят).\nХайр-саховатни ҳар куни эмас, ҳар лаҳзада қилувчи меҳрибон халқимизга ишонган ҳолда хайрли ишни бошлашга қарор қилдик. Азизлар, бардошли ўзбек аёлини дунё синовларидан ўтиб, фарзандларининг касб-камолини кўришига сабабчи бўлайлик. Шу оиладан ўз ёрдамимизни аямайлик.\nЗора қилган эзгу амалларимиз сабаб қалбларимиз роҳатланиб, гуноҳлардан фориғ бўлсак. Ночор оиланинг фарзанди Равшанбек ҳам улғайиб эл-юртга хизмат қиладиган комил инсонлардан бўлса, бунинг савоби сизларга ёғилиб йўлингизга шамчироқ бўлиб турсин. Мазкур хайрия акциясида иштирок этадиган, Равшанбек ва унинг оиласини моддий ва маънан қўллаб турган Effect.uz ўқувчиларига ўз миннатдорлигимизни билдирамиз. Албатта, яхшилик ҳеч қачон ерда қолмайди!\nХайрия қилмоқчи бўлганлар учун Дилноза Полвонованинг реквизитлари:\nPayme/Click: 8600 0417 6510 9690 (Дилноза Полвонова)\nHUMO: 9860 2601 0178 8677 (Эшонхонов Акмалхон)\nАлоқа учун телефон рақам: +99894 687 87 09\nОмонат жисмоний шахслардан: 2311 8000 4000 0039 4500\n4276 5500 9229 4910 (СБEРБАНК) DILNOZA POLVONOVA\nЯндекс денги: 410019814292435 (EFFECT.UZ реквизити)\nЧет элдан ёрдам қилмоқчи бўлган юртдошларимиз учун:\nVISA: 4738 7201 7400 8536 (Эшонхонов Акмалхон)\nМаълумот ўрнида, EFFECT.UZ ахборот агентлигига тегишли реквизитларга туширилган барча пул маблағлари Дилноза Полвонованинг оиласига тақдим қилинади.\nTeglar:Аллоҳ йўлида, хайрия\nПрезидент Наманганда! Нималар ўзгаради?\nМИБнинг бир қатор ваколатлари тугатилади\n“Қани эди, ўз оёғларим билан юра олсам, одамларга яхшилик қилардим…” – Севинч Каримовага Аллоҳ йўлида…


КОНФЕРЕНЦИЯ: ХУЛОСА ВА ТАКЛИФ » Bulung‘ur hayoti газетаси\nКОНФЕРЕНЦИЯ: ХУЛОСА ВА ТАКЛИФ\nGazeta: admin Қўйилган сана: 9-01-2019, 16:23 Рукун: ЖАМИЯТ Кўрилди 365\nЯқинда Тошкент шаҳрида Республика хотин-қизларининг конференцияси бўлиб ўтди. Унда Республика Хотин-қизлар қўмитасининг 5 йиллик фаолияти хусусидаги ҳисоботи тингланди. Ҳисобот маърузасини қўмита раиси Танзила Камолова амалга оширди.\nҲисоботда Республика хотин-қизлари фаолиятининг ютуқ ва камчиликлари муҳокама этилди. Шунингдек, Бош вазир Абдулла Орипов ҳам маъруза қилди. У ички ишлар органларида аёл кадрларни кўпайтириш, уларни тайёрловчи олий ўқув юртларида қабул квоталарини ошириш кераклиги, ҳозирги кунда жамиятимизда раҳбарлик лавозимида ишловчи аёллар аҳолининг 1 фоизини ташкил этаётгани хусусида айтиб ўтди.\nАйтиб ўтилган муаммо ва камчиликлар, хотин-қизлар орасида содир этилаётган жиноятлар, чет давлатларга ишлаш мақсадида чиқиб кетиш ҳолатларининг олдини олиш мақсадида меҳнат ва бандликка кўмаклашувчи тегишли Вазирлик идораларига топшириқлар белгилаб берилди.\nБу борадаги камчиликлар бизнинг туманимизда ҳам учраб туради. Ушбу масала юзасидан туман хотин-қизлар қўмитаси, МФЙ, фаол ва ташаббускор аёллар биргаликда жиддий муносабатга киришиб, фаолият юритишлари зарур бўлади. Конференциядан олган таассуротларим асосида шундай таклиф киритишни жоиз деб ҳисоблайман. Яъни, ҳар бир тадбиркор, фермер ва иш берувчилар ишчилар сонининг маълум қисмини аёлларга ажратиши, камида битта бўлса ҳам хотин-қизларнинг ишли бўлишига кўмаклашиши лозим. Бу мавжуд муаммоларга ечим топишда муҳим ўрин тутар эди.\nПрезидентимиз томонидан хотин-қизларга кўрсатилаётган ғамхўрлик ва эътиборга ана шундай самарали меҳнатимиз, фаолиятимиз билан ҳисса қўшиб қўйган бўламиз. Намунали, фидойилик, ташаббускорликдаги фаолиятимиз орқали ўз миннатдорчилигимизни ҳам кўрсатган бўлар эдик.\nЗеро, янги йилда янги режалар, таклифлар ҳамроҳ бўлиб, унинг ижросини амалда кўриш ва кўрсата олишга, ҳаётимиз фаровонлигини оширишга ҳисса қўшишдек бахтга не етсин!\n“Шоҳжаҳон ЖСД” фермер хўжалиги иш юритувчиси,\n14-Чўянтепа сайлов округидан\nЎзЛиДеПдан халқ депутатлари\nтуман Кенгашига сайланган депутат.\nОЛДИНИ ОЛИШ – МУҲИМ


Сурхондарёда янги газ кони очилди » Новости Узбекистана сегодня: nuz.uz\nНовости Узбекистана → ЙЎҒ-Е → Сурхондарёда янги газ кони очилди\n25-07-2019 13:20 0 552 Рейтинг0 Чоп этиш\nГазнинг ўртача кунлик оқими 300 минг кубометрни ташкил этади.\nСурхондарё вилояти Бойсун туманидаги “Мустақилликнинг 25 йиллиги” (М25) конида янги табиий газга бой объект очилди.\nСпециалисты предприятий АО Узбекнефтегаз получили новый промышленный приток природного газа с разведочной скважины №7 месторождения Учтепа\nЭнергетика вазирлигининг хабар қилишича, ушбу объект М25 конида бурғулаш ишлари натижасида аниқланган. Газнинг ўртача кунлик оқими 300 минг кубометрни ташкил этади.\nБурғулаш ва қудуқларни қуриш ишлари Марказий Осиё, Россия ва Яқин Шарқ ҳудудида лойиҳаларни амалга оширишда бой тажрибага эга ERIELL компанияси иштирокида SURHAN GAS CHEMCAL OPERATING COMPANY компанияси томонидан маҳсулотни тақсимлаш тўғрисидаги битим доирасида амалга оширилган.\nЭслатиб ўтамиз, аввалроқ Ўзбекистон жорий йилда газ экспорти ҳажмини ўтган йилга нисбатан 15 фоизга ошириши ҳақида хабар қилган эдик.


ИнтерФУТБОЛ :: Эктор Купер: «Бор кучимизни Жаҳон чемпионатига чиқиш учун сарфлаймиз»\n“China Cup-2019” халқаро мусобақаси биз учун Жаҳон чемпионати саралашига тайёргарлик вазифасини ўтаб беради. Бу мусобақада кучли жамоалар иштирок этишади. 8 кун давомида 2та ўйин ўтказамиз. Таркибида Луис Суарес, Диего Годин, Эдинсон Кавани каби кучли футболчилари бор Уругвайга ўхшаш терма жамоаларга қарши ўйин ўтказиш биз учун жуда фойдали. Асосий мақсадимиз терма жамоа ўйинини кучайтириб бориш. Осиё Кубогидан тегишли хулосалар чиқардик. Тўғри, нимчорак финалдан ортга қайтишга мажбур бўлдик. Бу менинг айбим деб биламан. Лекин жамоа ўйини менга мақул келди. Ўйинимизда ўсишни кузатяпман. Футболчиларим Уругвай билан ҳам худди Осиё Кубогида Австралия билан ўйнагандек ўйин намойиш қилишларини истайман.\nТерма жамоада тайёргарлик учун ҳамиша вақт кам бўлади. Биз шундан келиб чиқиб режа тузамиз. Ўқув машғулот йиғинлари ўтказиш жуда муҳим. Масалан, Осиё Кубоги олдидан Туркияда ўтказилган йиғин биз учун жуда фойдали бўлди. Ўйинимиз аввалгига нисбатан яхши томонга ўзгарди.\nТерма жамоа ўйинларини менинг ёрдамчиларим таҳлил қилишади. Албатта, улар статистик маълумотларни олишда турли дастурларга, интернет сайтларига мурожаат қилишади. Лекин таҳлил давомида қуруқ рақамлар билан чегараланмасдан, инсонийлик омилига ҳам эътибор қаратиш керак. Футболчининг ватанпарварлиги, майдонда борини бериб ҳаракат қилиши, иштиёқи ва жонбозлиги ҳам муҳим ўрин тутади. Мен ҳозирда бир китоб ўқияпман. У ерда айтилишича, яна 50 йилдан кейин мураббийлар хонадан чиқмасдан туриб турли технолгиялар ёрдамида футболчиларни бошқаришлари мумкин дея фикр билдирилган. Билмадим, балки бу келажакда амалга ошар. Аммо мен жонли мулоқотни маъқул кўраман.